नया साल का मौका पर प्रधान मंत्री के सनेसा – Anjoria\nजनवरी 1, 2012 प्रधानमंत्री मनमोहन सिंह, भोजपुरी अनुवाद, राष्ट्र का नाम सनेशा\nहम रउरा सभे खातिर एगो शांति भरल, खुशहाल आ सुरक्षित नया साल के कामना करत बानी.\nनया साल के दिन संकल्प लेबे के दिन होला. हमनी सभे एह दिन आपन आपन संकल्प करीले – अपना जीवन के स्वस्थ, ईमानदार, बेहतर आ खुशहाल बनावे खातिर. हमरा उमेद बा कि एह नया साल में हमनी का एगो नया निश्चय का साथे अपना घर, पास-पड़ोस, आपन गांव अउर शहर आ अपना देश के बेहतर बनावे खातिर मिल जुल के काम करब.\nअगर हमनी सभे मिल के एह दिशाईं काम करी जा, त तय बा कि दुनियो के एगो बेहतर आ सुरक्षित जगहा बना सकीले.\nगुजरल साल पूरा दुनिया खातिर मुश्किलन से भरल साल रहे. बहुते विकासशील देशन के आर्थिक तंगी, सामाजिक-आर्थिक तनाव अउर राजनैतिक उथल-पुथल का दौर से गुज़रे पड़ल आ कुछ विकसित देशन के राजनैतिक गतिरोध के सामना करे के पड़ल. इलेक्ट्रानिक मीडिया के असाधारण पहुंच आ नयका सामाजिक नेटवर्किंग प्लेटफार्म से जुड़ाव के बदौलत से बढ़त उमीदन के क्रांति के नया ऊर्जा मिलल, जवना से दुनियाभर के सरकारन में एगो हलचल देखाई पड़ल.\nहमनी के देश के आपन अलगे समस्या रहल.\nभारत के अर्थव्यवस्था मेहराये लागल आ महंगी बढ़े लागल. भठियरपन के मुद्दा सबले उपर आ गइल.\nहमनी के एह घटनन से हतोत्साहित ना होखे के चाही. सगरी देशन आ अर्थव्यवस्था में समय-समय पर अइसनका दौर आवत रहेला. हमनी के याद राखे के चाहीं कि हर उतार के बाद चढ़ाव आवेला. दरअसल, अइसन दौर में नया चुनौतियन के सामना करे के हमनी के बेंवत के इम्तिहान होखेला.\nहमनी के मकसद साफ बा. हमनी के देश के तेज, समहरी आ टिकाऊ बढ़न्ती का राह पर ले जाए खातिर प्रतिबद्ध रहे का साथे-साथ नइकी चुनौतियनो के सामना करे के बा. हम रउरा सभे के आजु नया साल का दिने ई यकीन दिआवल चाहत बानी कि हम व्यक्तिगत तौर पर रउरा लोग के एगो ईमानदार आ बेसी बढ़िया सरकार देबे खातिर एगो अधिका उत्पादक, प्रतिस्पर्धी अउर मज़बूत अर्थव्यवस्था बनावे खातिर एगो अधिका न्याय वाला आ समानता पर आधारित सामाजिक राजनैतिक इंतजाम देबे के काम करब.\nहमरा यकीन बा कि हमनी का ओहले बेसी तरक्की कइले बानी, जतना कि आमतौर पर लोग समुझत बा. हमरा निजी तौर पर एह बाति के खुशी बा कि हमार सरकार संसद में खाद्य सुरक्षा बिल, अउर लोकपाल आ लोकायुक्त बिल पेश कर पवलसि. लोकपाल आ लोकायुक्त विधेयक के लोकसभा से पास करा दिहल गइल बा लेकिन अफसोस के बाति बा कि एह विधेयक के राज्यसभा में पारित ना करावल जा सकल. तबहियो, हमार सरकार एगो मजगर लोकपाल अधिनियम बनावे खातिर प्रतिबद्ध बिया. सूचना के अधिकार कानून, राष्ट्रीय ग्रामीण रोजगार गारंटी कानून, अउर शिक्षा के अधिकार कानून के साथे ई संप्रग सरकार के अइसन विधायी विरासत हवे, जवना के अहमियत हमनी के देश के आवे वाली पीढ़ी समुझिहें स आ ओकरा से फायदा उठइहें स.\nनया साल के एह पहिला दिने, हम गुजरल साल के बेसी बाति नइखी करे चाहत. एकरा बजाय, हम आवे वाली चुनौतियों पर ध्यान दिहल चाहब, जेहसे कि हम सभ मिल के ओकर मुकाबिला कर सकीं.\nआज हमनी का सोझा सबले बड़ चुनौती गरीबी, अशिक्षा अउर बेमारी दूर करे के बा. साथही, हमनी के एगो अइसन भारत बनावे के बा, जवन हमनी के ओह लाखो लोगन के जिनिगी में खुशहाली ले आ सके, जे लोग गरीबी का घेरा से बाहर आइल शुरू कइले बा. हमनी के साल 2012-13 से शुरू होखेवाली बारहवीं योजना के दौरान एह बुनियादी काम पर ध्यान देत रहे के होई.\nजब हम भविष्य का ओर देखीले त हमरा देश का सोझा पाँच गो बड़हन चुनौती लउकेला. एह चुनौतियन के मुकाबला करे खातिर हमनी के केन्द्र सरकार, राज्य सरकारन, राजनैतिक दलन आ सगरी जागरूक नागरिकन के मिललजुलल कोशिशन के दरकार बा.\nपहिला चुनौती बावे – गरीबी, भुखमरी अउर अशिक्षा मेटावल आ सबही के फायदेमंद रोजगार मुहैया करावल. हम एकरा के आजीविका सुरक्षा चुनौती के नाम दिहल चाहब.\nएह चुनौती से निबटे खातिर हमनी के कई गो डेग उठावे के पड़ी. एहमें सबले खास बा कि सगरी लोग के पढ़ल लिखल बनावल. हम ई पूरा यकीन से कहत बानी, काहे कि हम जानीले कि हमरा खुद खातिर शिक्षा के कतना अहमियत रहल रहे.\nहम एगो अइसन परिवार में जनमल रही, जेकरा लगे मामूली सुविधा रहुवे. एगो अइसन गांव में, जहां ना कवनो डाक्टर रहे, ना कवनो टीचर. ना कवनो अस्पताल रहे, ना स्कूल, आ नाही बिजली रहे. हमरा रोज स्कूल जाए खातिर मीलों पैदल चले के पड़े. लेकिन हम हिम्मत ना हरनी. हम खुशनसीब रहनी कि हम हाईस्कूल के पढ़ाई हासिल कर पवनी आ ओकरा बाद उच्च शिक्षा, इहे शिक्षा हमार जिनिगी बदल दिहलसि आ हमरा के एइसन नया मौका दिहलसि, जवनन का बारे में हमरा तरह के माहौल के कवनो आदमी सोचियो ना सकत रहे.\nहमरा पक्का भरोसा बा कि अपना लड़िका लड़िकीन के शिक्षित बनावल, ओकनी के रोजगार लायक हुनर दिआवल आ ओकनी के स्वस्थ राखल हमनी के पहिला खास काम होखे के चाहीं. हमनी के बच्चा, हमनी के परिवार, समाज अउर देश के भविष्य संवारे खातिर एहले बढ़िया दोसर कवनो निवेश ना हो सके.\nशिक्षा अउर सस्ता इलाज के सुविधाएं मुहैया करवला का साथे-साथ हमनी के एगो अइसन विकास प्रक्रिया के आगे बढ़ावे के बा, जवना में सबही के फायदेमंद रोजगार मिल सके. इहे एगो तरीका बा, जवना से हमनी का गरीबी के हमेशा खातिर खतम कर सकीले.\nचूंकि एह रणनीति के तहत आवे वाला अनेके काम के नतीजा मिले में समय लागी, एह दौरान हमनी का ओह लोगन पर धेयान देबे के होई जिनका तुरते मदद के दरकार बा. एही चलते सरकार सबसे अधिका जरूरतमंद लोगन के रोजगार दिआवे आ ओह लोग के भोजन दिआवे के डेग उठवले बिया.\nहमरा भरोसा बा कि हमनी का शिक्षा अउर स्वास्थ्य, रोजगार-गारंटी, आ खाद्य-सुरक्षा दिआवे खातिर जवन डेग उठवले बानी, ओहनी से हमनी के आजीविका सुरक्षा चुनौती से बखूबी मुकाबिला करे में मदद मिली.\nहमरा ला दोसर बड़का चुनौती बावे – आर्थिक सुरक्षा. आर्थिक सुरक्षा के मतलब अइसन अर्थव्यवस्था से बा, जवना में लोग के ज़रूरत आ इच्छा का हिसाब से चीझन के उत्पादन होखे आ ओह लोग के उमेद मुताबिक फायदेमंद रोज़गार मिले. एह मकसद के हासिल करे बदे हमनी के ई तय करे के होई कि हमनी का तेजी से विकास करीं. हमनी किहाँ जरुरत भर से बेसी रोजगार के मौका पैदा होखे. तेज बढ़न्ती एहु चलते जरूरी बा, कि हमनी का अपना आजीविका सुरक्षा योजनन के चलावे खातिर जरूरी राजस्व बटोर सकी.\nआठवां दशक का दौरान आर्थिक सुधारन के प्रक्रिया के एही खातिर शुरू कइल गइल आ नउवाँ दशक में ओहमें तेजी ले आवल गइल कि हमनी के बढ़न्ती के रफ्तार तेज हो सके. हमनी के लोकतांत्रिक व्यवस्था देखत एह सुधारन के शुरू में धीरे-धीरे लागू कइल गइल जेहसे कि एह खातिर सभकर सहमति बन सके. हमनी का अपना एह मकसद में कामयाब भइल बानी, ई एह बाति से साबित होखत बा कि चाहे ऊ केन्द्र के अलग-अलग राजनैतिक सोच वाली सरकार होखऽ स भा राज्यन में अलग-अलग राजनैतिक दल के सरकार, सबही एह सुधारन का दिशाईं कमोबेश आगा बढ़ल बाड़ी सँ. लेकिन, एह मधिम रफ्तार का चलते एह सुधारन के पूरा नतीजा मिले में कुछ समय लागल.\nतबहियो, पिछला कई बरीसन से, एह सुधारन के नीमन नतीजा साफ लउके लागल बा,. 1980 का दशक से पहिले हमनी के औसत विकास दर 4% रहल जवन बाद के अवधि में बढ़ि के 8% हो गइल बा.\nहालांकि, ई विकास दर संतोष करे लायक बा, तबहियो ई मानल गलत होखी कि भारत अब तेज़ विकास के रास्ता पर अटल हो गइल बा. ई बाति ज़रूर मानल जा चुकल बा कि हमनी में तेज विकास करे के बेंवत बा. अगर आवे वाला बरीसन में, हमनी का अपना विकास दर के तेज बनवले राखल चाहत बानी, त हमनी के ढेरहन चुनौतियन के मुकाबिला करे के होई.\nलगातार तेज़ विकास बनवले राखे खातिर, हमनी का सबले पहिले, मंदी के मौजूदा दौर के खतम करे के होई. हालांकि सिरिफ अतने कइल पूरा ना पड़ी. हमनी के गँवई आमदनी में पूरा बढ़ोतरी करे खातिर खेती का काम में दोसरकी क्रांति ले आवे के जरूरत बा. एकरा अलावे हमनी के ऊ बहुते सारा सुधार ले आवे के पड़ी जवना से औद्योगीकरण के गति तेज हो सके आ उ बुनियादी ढांचा बनावल जा सके जवन तेज़ औद्योगीकरण खातिर जरूरी बा.\nतेज़ विकास से ढांचागत बदलावो होखी, खास तौर पर शहरीकरण में. साल 2030 ले हमनी के शहरी आबादी 38 करोड़ से बढ़िके 60 करोड़ हो जाये के उमीद बा, एह बढ़त शहरी आबादी खातिर हमनी का गैर खेती काम में फायदेमंद रोज़गार मुहैया करावे पड़ी. एकरा अलावे, हमनी के एह आबादी खातिर बुनियादी शहरू ढांचा के पसारो करे के पड़ी.\nसाल 1991 में जब हमनी का अपना अर्थव्यवस्था के लाइसेंस-परमिट राज से आजाद करा के उदार बनवनी जा, तब हमनी के खास मकसद रहुवे अपना हरेक नागरिक के अफसरशाही आ भठियरपन का चंगुल से बचावल आ नया चीज भा व्यवस्था गढ़े के ओकर बेंवत के बढ़ावा दिहल. आजु के नवही, जिनकर पैदाइश 1980 आ ओकरा बाद भइल बा, उनुका ओह भठियरपन के जानकारी ना होई, जवन कंट्रोल आ परमिट राज का चलते पसरल रहुवे. रेलवे टिकट भा टेलीफोन कनेक्शन पावे खातिर केहु ना केहु के घूस देबे पड़त रहे. एगो स्कूटर जल्दी खरीदे खातिर केहु ना केहू के घूस देबे के पड़त रहुवे.\nलेकिन, जहां हमनी के लोगन के नया गढ़े वाली उर्जा आजाद भइल बा आ भठियरपन के पुरनका तरीका खतम हो गइल बा, ओहिजे भठियरपन के बहुते नया नया रूप सामने आइल बा, जवना के खतम करे के जरूरत बा. उद्यमशीलता बढ़ावे खातिर भठियरपन के जड़ मूल से खतम कइल जरूरी बा. ई, ओह आम नागरिको लोग के मांग बा जिनका रोजमर्रा के काम में भठियरपन से सोझा पड़ेला.\nई एगो अइसन गंभीर समस्या हवे, जवना के हल करे खातिर हमनी के बहुते इलाका में काम करे के होई.\nलोकपाल अउर लोकायुक्त जइसन नयकी संस्था एह समस्या के हल करे का दिशाईं एगो बड़हन भूमिका अदा करीहे आ हमनी का ओकरा गठन के प्रक्रिया शुरू कर दिहले बानी. लेकिन, ई समाधान का एगो हिस्से भर बा. हमनी के सरकारी कामकाज के तरीको में बदलाव करे के पड़ी, जेहसे कि पारदर्शिता बढ़े आ विवेकाधीन अधिकारन में कमी आवे. एहसे कुशासन के गुंजाइश ना रही. एह दिशाईं अनेके उपाय कइल गइल बा. हमनी का सिटिजन चार्टर पर एगो बिल संसद में पेश कइले बानी. ई बिल ओह नागरिकन के सरकारी विभागन से सही मानक के सेवा मांगे के अधिकार दीहि. हमनी का न्यायपालिका के जवाबदेहीओ पर एगो बिल ले आइल बानी जा.\nएह पहलन के पूरा असर होखे में कुछ समय लागी, एहसे हमनी के धीरज राखे के होई. मगर, हमार मानना बा कि ई बदलाव के बड़हन पहल हई सँ, जवना के कुछ साल बाद एह तरह से जानल जाई.\nआर्थिक सुरक्षा अउर खुशहाली तय करावे खातिर राजकोषीय स्थिरता बहुते ज़रूरी बा. हमनी के देश, बीतल बरीसन में, फिजूलखर्ची के बहुते दाम अदा कइले बा. हमनी में से बहुते लोग के साल 1990-91 के ऊ अन्हरिया याद होई, जब मदद मांगे हमनी का दुनिया भर में जाये के पड़त रहे. हमनी के खुशनसीबी बा कि हमनी का कम समय में एह समस्या से निपटे में कामयाब भइनी. पिछला बीस बरीस में हमनी का आपन माथ उठा के रख पवले बानी, काहे कि हमनी का अपना राजकोषीय संसाधनन के प्रबंधन बढ़िया से कइले बानी. हमनी के ई तय करे के होई कि देश फेरू ओह पुरनका हालात में मत जाए पावे.\nहम भविष्य के राजकोषीय स्थिरता का बारे में चिंतित बानी, काहे कि पिछला तीन बरीस में हमनी के राजकोषीय घाटा बढ़ल बा. एकर असल कारण बा कि हमनी का दुनिया के मंदी से निपटे खातिर साल 2009-10 में राजकोषीय घाटा बढ़ा के राखे के फैसला लिहले रहनी. ई ओह समय का हिसाब से सही रहल. लेकिन, दोसरा देशन का तरह, जे एह नीति के सहारा लिहल, हमनियो का लगे राजकोषीय गुंजाइश खतम हो गइल बा आ हमनी के एक बेर फेरू राजकोषीय घाटा कम करे के कोशिश शुरू करे के होई. ई एहले ज़रूरी बा कि हमनी के विकास प्रक्रिया रुके ना पावे आ साथेसाथ हमनी के राष्ट्रीय संप्रभुता आ स्वाभिमान पर आंच ना आवे.\nएहबीच राजकोषीय स्थिरता ले आवे के सबले खास उपाय बा – सामान अउर सेवा कर लागू कइल. एहसे हमनी के प्रत्यक्ष कर प्रणाली आधुनिक बनि जाई, आर्थिक कुशलता बढ़ि जाई आ कुल राजस्वो बढ़ि जाई. एगो दोसर खास उपाय बा – डेगेडेग तरीका से सब्सिडी के कम कइल. कुछ सब्सिडी, जइसे खाद्य सब्सिडी सामाजिक कारण से तर्कसंगत बा आ खाद्य सुरक्षा विधेयक के लागू होखला पर एकरा बढ़े के संभावना बा. बाकिर कुछ अइसन सब्सिडी बाड़ी स, जवन तर्कसंगत नइखी स आ ओकरा के कम करे के चाहीं.\nआर्थिक सुरक्षा खातिर जरूरी कुछ सुधार विवाद आ चिंता पैदा करेले. एकरा के समुझल जा सकेला. लेकिन हमनी के सुधार का बारे में अपना पिछला अनुभवन से सीखे के चाहीं. जवना बातन के आजु हम स्वाभाविक समुझत बानी, ओहु में बीस बरीस पहिले विवाद भइल रहे. हमनी का ई याद राखल चाहीं कि विकास खातिर बदलाव जरूरी हवे. हमनी का अपना के बदलाव खातिर तइयार करे के चाही आ ओकरा खराब असर से सबले कमजोर तबका के बचावहु के चाहीं. लेकिन, बदलाव के आंख मूंदके विरोध ना करे के चाहीं. अगर हमनी का अपना पर भरोसा होखे, त हमनी का कवनो चुनौती के सामना कर सकीले.\nहमनी का सोझा तिसरका चुनौती बा, ऊर्जा सुरक्षा के चुनौती. ऊर्जा विकास खातिर ज़रूरी ह, काहे कि बेसी उत्पादन करे खातिर बेसी उर्जा चाहेला. हमनी के हर आदमी पर ऊर्जा के उपलब्धता अतना कम बा कि एहमें बहुते बढ़ोतरी करे के जरूरत बा.\nऊर्जा सुरक्षा के चुनौती भारत खातिर खास तौर से बहुते बड़हन बा, काहे कि हमनी का एगो अइसन माहौल में विकास करे के कोशिश करत बानी, जहां हमनी के घरेलू ऊर्जा स्रोत बहुते कम मात्रा में बा आ दुनिया एगो अइसन दौर में आवत बिया, जवना में ऊर्जा के कमी होखे आ ओकर दाम बढ़े के पूरा अनेसा बा.\nसबले पहिले, हमनी के मौजूदा सगरी घरेलू ऊर्जा स्रोतन के कुशलता से उपयोग करे के चाही. दुर्भाग्य से, ऊर्जा के पुरनका आ नयका स्रोतन के इस्तेमाल करे के हमनी का कोशिश का राहे बहुते मुश्किलात आवत बा. चाहे ऊ कोयला भा पनबिजली के क्षेत्र होखे, चाहे तेल भा परमाणु ऊर्जा के क्षेत्र. हमनी के नयका चुनौतियन के मुकाबिला करे के होई, जेहसे कि एह स्रोतन के पूरा तरह से बढ़ावल जा सके. हमनी का एह सगरी घरेलू मुश्किलात के फेर से समीक्षा करे के चाहीं जेहसे कि ओकरा के दूर कइल जा सके.\nऊर्जा सुरक्षा के घरेलू एजेंडा साफ बा. हमनी के कोयला, तेल, गैस, पनबिजली आ परमाणु ऊर्जा जइसन पारंपरिक स्रोतन में नया निवेश करे के होई. हमनी के सौर-ऊर्जा आ पवन-ऊर्जा जइसन नयको स्रोत में निवेश करे के होखी. घरेलू आपूर्ति बढ़वला का साथे-साथ हमनी के ऊर्जा के समझदारी से इस्तेमाल करे के होखि, जेहसे तेज विकास का चलते ऊर्जा के बढ़त जरूरत पर कुछ अंकुशा लाग सके.\nनया निवेश बढ़ावे आ ऊर्जा दक्षता हासिल करे के लक्ष्य पुरावे खातिर भारत के अधिका युक्तिसंगत मूल्य नीति बनावे के होई आ अपना ऊर्जा कीमतन के दुनिया के बाजार के दाम का हिसाब से राखे के पड़ी. एकरा के तत्काल ना कइल जा सके, लेकिन अइसन बदलाव खातिर डेगाडेगी योजना बनावे आ ओकरा बाद बदलाव ले आवे खातिर समर्थन जुटावे का दिशाईं काम करे के जरूरत बा. हम जानत बानी कि ई आसान काम नइखे, लेकिन जबले हमनी का ई बदलाव ना ले आएब, तबले हमनी का ऊर्जा दक्षता के ओतना ना बढ़ा पाएब जतना बढ़ावल चाहीं. एकरा अलावे, हम घरेलू ऊर्जा आपूर्ति बढ़ावे खातिर ज़रूरी निवेशो ना जुटा पाएब.\nऊर्जा सुरक्षा के एगो दुनियो वाला आयाम बा. बेहतर घरेलू कोशिशन का बावजूद, आयातित ऊर्जा पर हमनी के निर्भरता बढ़त जाये के अनेसा बा. हमनी के आयातित ऊर्जा के तय आपूर्ति आ ऊर्जा से जुड़ल नयका तकनीकी हासिल करे के होई. एकर मतलब ई कि हमनी के अइसन नीति बनावे के पड़ी जवन अइसन देशन से आर्थिक साझेदारी के बढ़ावा देव, जिनका लगे ऊर्जा के स्रोत आ तकनीकि बावे. अइसन स्रोतन आ तकनीकि तक आपन पहुँच बनवले राखे खातिर हमनी के सक्रिय विदेश नीतिओ के जरूरत बावे.\nआवे वाला बरीसन में हमनी का जवना चउथका चुनौती के सामना करे के बा, ऊ बा पर्यावरण सुरक्षा के. हमनी के देशवासियन के भलाई खातिर आर्थिक विकास जरूरी बा, लेकिन हम अइसन विकास के इज़ाज़त ना दे सकीं जे हमनी के पर्यावरण के नुकसान पहुंचावे. आवे वाली पीढ़ी खातिर हमनी के ई दायित्व बा कि ओह लोग के अइसन पर्यावरण दींही जा, जवन आर्थिक सुरक्षा प्रदान करे में ओतने काबिल होखे जतना कि ऊ पर्यावरण, जे हमनी के अपना माई बाबूजी से मिलल रहे.\nहमनी का अपना नदियन के पानी के बे उपचारित गंदा पानी से दूषित ना होखे दे सकी, हालांकि, नियमन के कमजोरी आ उद्योग अउरी शहरन पर नियम ठीक से ना लागू होखला का चलते आजु ई कुछ होखत बा. एही तरह, हमनी के हवा के प्रदूषण बे-रोकटोक ना बढ़े दे सकीं, काहे कि एहसे साँस के बेमारी बढ़ेलाक्यों जवना के बहुते खराब असर बहुते लोग पर पड़ेला, खास कर के गरीबन पर.\nपर्यावरण सुरक्षा में जंगलो के हिफाज़त शामिल बा. जंगल ना काली हवा में छोडल कार्बन के सोखे में अहम भूमिका निभावेले, बलुक हमनी के जल सुरक्षो देबेले. जंगल पानी के बेकार बहे से रोकेले आ जमीन का भीतर के पानी के मात्रा बढ़ावेले. कई बेर, जंगल के जमीन के इस्तेमाल ऊर्जा, खनिज आ पनबिजली समेत प्राकृतिक संसाधन दूहे खातिर करे के पड़ेला. ई काम अइसे करे के चाहीं कि जंगल के जमीन कम से कम लागे. एकरा एवज में नया गाछो पूरा गिनिती में लगावे के चाहीं.\nई सगरी समस्या हल कइल जा सकेला. दोसरा देश में ई समस्याएं हल भइलो बा. एकरा खातिर एगो मजबूत आ पारदर्शी व्यवस्थापन के ज़रूरत होला आ एकरा पर लागतो अधिका में आवेला. ई लागत ओह लोग के सहे के चाहीं जे प्रदूषण फइलवलसि. एह सिद्धांत के निकहा समुझल जाये के चाही आ कड़ाई से लागू करे के चाहीं.\nआवे वाला पर्यावरण चुनौतियन का अलावे जलवायु परिवर्तनो के एगो बड़हन चुनौती हमनी का सोझा बा. दुनिया के जिम्मेदार नागरिक का तरह हमनी के विकास के अइसन राह धरे के चाहीं जवना में हमनी का साल 2020 ले हर इकाई सकल घरेलू उत्पाद के अपना ग्रीनहाउस गैस उत्सर्जन में 20 से 25 फीसदी ले कमी ले आ सकीं. ई निशान तर्क संगत ऊर्जा नीतियन से बहुते गहिरा जुड़ल बा.\nआखिर में, हमनी के जियतार लोकतंत्र के भीतरी सुरक्षा आ बाहरी सुरक्षा दुनु के खतरा बा. एकरा के राष्ट्रीय सुरक्षा के चुनौती का तरह देखल जा सकेला.\nचरमपंथियन आ उग्रवादियन से गम्हीराहे उकसवला का बावजूद, हमनी के देशवासी एकजुट रहल बाड़े. बहुलवादी, धर्मनिरपेक्ष अउर समहरी लोकतंत्र में अबहियो उनुकर आस्था बनल बा. दुनिया भर में लोग भारत से प्रेरणा लेबेला. खुला सामाजिक व्यवस्था में समहरी विकास के हमनी के नमूनो ओह सभे के हौसला बढ़ावेला जे अन्याय आ उत्पीड़न से मुक्ति चाहऽता,\nआम जनता के सशक्त बनावे के मांग करे वाली लोकतंत्र के एगो नईकी लहर दुनियाभर में पसरल जात बा. हमनी के देश आजु एह माहौल में एक कार्यशील लोकतंत्र का रूप में शान से खड़ा बा. हमनी के देश एक अरब से बेसी के आबादी वाला एक बहुलवादी आ धर्मनिरपेक्ष लोकतंत्र ह, जहां दुनिया के सगरी महान धर्मन के आजादी से पालन होला. जहाँ बहुते भाषा अउर खान-पान बा आ जहाँ बहुते जाति आ समुदाय के लोग एगो खुला समाज में मिल-जुलके रहऽता. ई एगो अइसन कामयाबी ह, जवना पर हर भारतीय गर्व कर सकेला.\nदुनिया एह कामयाबी के मानेले. हम समुझीले कि दुनिया चाहऽतिया कि भारत अउरी सफल होखे, काहे कि भारत दुनिया में उम्मीद जगावेला.\nहमनी के लोकतंत्र के आपन कमी बाड़ी स, हमनी के लोग एह कमियन के जानेले आ ओकरा के दूर करे के आपन बेंवत देखवले बाड़े.\nकई बेर लोकतंत्र निराशाजनक ओह लोग खातिर होला, जे सरकार में शामिल होला आ ओहु लोग खातिर जे एकरा अउरी बेसी कुशल, प्रभावी आ मानवीय होखे के उमेद राखेले. लेकिन हमनी के लोकतंत्र हमनी के ताकत ह. ई हमनी के एका के आधार ह. ई हमनी के आंतरिक सुरक्षा तय करावे के सबले अहम जरियो ह.\nराष्ट्रीय सुरक्षा खातिर हमनी के सेना के अउरी आधुनिक बनावल ओतने अहम बा. दरअसल, भारत के आर्थिक आ ऊर्जा सुरक्षो खातिर एकर जरूरत बा. हमनी के सेना, नौसेना आ वायुसेना के आधुनिक बनावे आ सैनिकन आ प्रणालियन में सुधार करे के जरूरत बा. ई तय करावल प्रधान मंत्री का रूप में हमार सबले खास काम होई.\nआजु, हम रउआ लोग का सोझा आपन बाति एहले रखनी ह, कि रउरा सभे ई समुझ पाई कि नयका साल में आवत घरी कवना तरह के चुनौती हमनी का सोझा बावे.\nहम ओह पाँच गो खास चुनौतियन के ज़िक्र कइनी ह, जवन हमनी के सोझा बा. एह साल ई चुनौती हमनी के नीतिगत एजेंडा में सबले ऊपर होंई – आजीविका सुरक्षा, (शिक्षा, भोजन, स्वास्थ्य अउर रोजगार), आर्थिक सुरक्षा, ऊर्जा सुरक्षा, पर्यावरण सुरक्षा आ राष्ट्रीय सुरक्षा.\nएह पांचों चुनौतियन के मुकाबिला करे खातिर हमनी के एगो राष्ट्र के रूप में एकजुट होके काम करे के होई आ साथही दुनिया में अपना तरह के सोच राखे वाला देशन का साथो मिल के काम करे के होई.\nहम रउरा सभे के भरोसा दिआवल चाहत बानी कि एह सगरी चुनौतियन के मुकाबिला करे में कामयाब होखे खातिर हम अपना पूरा ताकत से काम करब.\nआईं, हमनी का एह चुनौतियन पर जीत हासिल करे खातिर एक जुट हो के काम करीं.\nहम रउआ सभे के एह साल आ आगे वाला हर साल खातिर शुभकामना देत बानी.\n(नया साल २०१२ का मौका पर प्रधानमंत्री मनमोहन सिंह के दिहल राष्ट्र का नाम सनेशा के गैर सरकारी भोजपुरी अनुवाद.)


विश्व भोजपुरी सम्मेलन : अध्यक्ष के बेबसी – Anjoria\nकाल्हु देवरिया के भागलपुर में विश्व भोजपुरी सम्मेलन के राष्ट्रीय कार्यकारिणी के बइठक में संगठन के अध्यक्ष सतीश त्रिपाठी के बेबसी बरबस छलक आइल सभका सोझा जब ऊ आपन इस्तीफा देबे के मनसा जतवलन.\nबाकिर उनुका आपन बात कहे से पहिलहीं एह संगठन पर आपन पूरा पकड़ बनवले राखेवाला अरुणेश नीरन सभका के बता दिहले रहलन कि इस्तीफा सकारे के नइखे. आ सचहु केहु सकारे के तइयार ना भइल. बाकिर ओहू ले चिंता आ दुख के बात ई रहल कि केहू ना जाने चाहल कि अध्यक्ष कवना दुखे आपन इस्तीफा दीहल चाहत रहलन. अइसन ना रहे कि केहू चाहत ना रहे पूछे के, बस अतना हिम्मत ना रहुवे कि अइसन बात पूछे कि सही बात सामने आ जाव.\nकबो बिहार केन्द्रित अखिल भारतीय भोजपुरी सम्मेलन में कुछ लोग के तानाशाही का चलते आ यूपी के लोगन का अनदेखी कइला का चलते शुरू भइल विश्व भोजपुरी सम्मेलन के सिक्का चलत रहे भोजपुरी का मामिला में. एकर महत्व आ ताकत अतना पुरहर रहल कि जल्दिए बिहारो के लोग एहमें शामिल होखे लागल आ विश्व भोजपुरी सम्मेलन सभकर संगठन बन गइल. सभे एकरा संस्थापक स्व. परमहंस त्रिपाठी के योगदान के महत्व मानल आ बाद में उनुका निधन का बाद संगठन के अध्यक्ष पद पर सतीश त्रिपाठी के चुन लीहल गइल.\nतबसे ले के अबले सतीश त्रिपाठी आपन जिम्मेदारी उठावत अइनी आ बाकी लोग नाम कमाए के आनन्द लेत गइल. भोजपुरी जगत के बहुते नाम एहसे नामी हो गइलें कि ऊ विश्व भोजपुरी सम्मेलन से जुड़ल रहलें. एहमें नाम गिनावे चलल जाव त बहुते नाम सामने आ जाई. बाकिर भोजपुरी के राजनीति के तनिको जानकारी राखे वाला सभे जानत बा एह नामन का बारे में आ हमरा खातिर जरूरी नइखे एह नामन के बतावल.\nकवनो संगठन अपना सगरी बेकत के ले के चलले पर टिकाऊ आ मजबूत होले. आ अगर संगठन में लोकतंत्र ना रहे त मंच के इस्तेमाल क के आपन धाक जमावे वाला लोग मौका पावते एह तरह से हावी हो जाला कि संगठन ओकरा से कम महत्व के हो जाला. बाकिर तबो ऊ संगठन छोड़े ना. अपना मनमाफिक लोगन के सदस्य बना बनवा के संगठन पर आपन पकड़ बनवले राखेला भलही एह पकड़ से छटपटात संगठन मर जाव भा मरे जस हो जाव.\nविश्व भोजपुरी सम्मेलन के हालत ई बा कि एकरा सगरी सदस्यन के एकरा बइठकन आ फैसला के जानकारी ना दीहल जाला. कुछ लोग मिल बइठ के फैसला क लेला आ सभे ओकरा माने ला मजबूर होला. आजु एही सब का चलते बहुते लोग के मन विश्व भोजपुरी सम्मेलन से टूट चुकल बा आ अब एकर ऊ मान सन्मान नइखे रह गइल जवन रहत रहुवे. हँ कुछ खास संपर्कन का सहारे आपन गोटी सोझ करे आ अपना लोगन के गोटी सेट करे के काम बदस्तूर चलत बा आ चलत रही. एक त केहु के फुरसत नइखे आ दोसरे केहु में बरियार से रार बेसाहे के बेंवत नइखे.\nविश्व भोजपुरी सम्मेलन के अध्यक्ष सतीश त्रिपाठी जी के कहना रहल कि सम्मेलन आपन एगो त्रैमासिक पत्रिको के नियमित नइखे निकाल पावत त केकरा के दोस दीहल जाव. सम्मेलने से निकलल लोग आपन गोटी सेट क के अतना बड़ हो गइल बा कि अब ऊ लोग विभोज के चिन्हतो नइखे. जगहे जगह तरह के छोट छोट संगठन छोट छोट मकसद से बनावल चलावल जाए लागल बा आ विश्व भोजपुरी सम्मेलन से जवना नेतृत्व के उमीद रहुवे तवन पूरा होखत नइखे लउकत. कहलन कि ठहराव से संगठन कमजोर होखे लागेला आ समय आइल बा कि एकरा के नया लोग चलावे आ आगे बढ़ावे का दिसाईं लागे.\nबाकिर अतना त अध्यक्षो जी जानत होखब कि कवनो नया आदमी सामने नइखे आवे वाला काहे कि मौजूदा नेतृत्व केहू दोसरा के आगे आवहीं ना दी.\nचलीं हमनी का नारा लगावत रहीं जा : भोजपुरी जिन्दाबाद ! भोजपुरी के मठाधीश जिन्दाबाद !!\nPrevious Post: मिसाइलमैन अब्दुल कलाम उड़ गइलन\nNext Post: भोजपुरी कवि सम्मेलन\nराउर बेबाक खबरनवीसी देख के दंग बानी ।


गाँव के नौटंकी चहुँपा दिहलस मुंबई : बतासा चाचा – Anjoria\nजून 2, 2010 बतासा चाचा, मनोज टाइगर\nगाँव का नौटंकी से अपना अभिनय के शुरुआत करे वाला मनोज टाइगर आज भोजपुरी सिनेमा के मजबूरी बन गइल बाड़न. अब तक करीब पचीस गो भोजपुरी फिल्मन में कामेडियन बन के अपना अभिनय के जौहर बिखेर चुकल बाड़न, इनकर सबसे बढ़िया फिल्म बतासा चाचा आ रहल बा जवन कि बाल श्रम विषय पर बनल बा.\nमनोज सिंह उर्फ मनोज टाइगर आजमगढ़ जिलाके फूलपुर तहसील के जमुहट गाँव के हउवें. बाबूजी किसान रहलें आ अपना बेटा के इलाहाबाद से स्नातक करा के सरकारी नौकरी में देखे के सपना पलले रहलन. बाकिर मनोज के मन पढ़ाई में कम आ अभिनय में बेसी लागत रहे. गाँव में जबे रामलीला भा नौटंकी के मंचन होखत रहे त मनोज कवनो ना कवनो किरददार जरुर करत रहलें. उनका एह काम के घर में बहुत विरोध होखल करे. आजिज आ के मनोज मुंबई के राह धर लिहलन जहाँ ऊ जुहू में शशि कपूर के पृथ्वी थियेटर में काम करे लगलें आ बादमें पंचमदंग नाम के एगो नाट्य मंडली बनवले.\nएही दौरान इनकर मुलाकात आयशा जुल्का से भइल जिनका इनकर नाटक अंतरनाद बहुत बढ़िया लागल रहे. ऊ इनका के अपना साथे फिल्मन में काम करे के प्रस्ताव दिहली आ ओहिजे से शुरु भइल मनोज टाइगर के फिल्मी कैरियर.के शुरुआत भइल आ तब से फेर पीछे मुड़ के ना देखलन. दस साल ले रंगमंच पर काम कइला का बाद मनोज टाइगर के सल २००५ में भोजपुरी फिल्म चलत मुसाफिर मोह लियो रे में मुख्य हास्य अभिनेता के रोल मिलल. एह फिल्म के शूटिंग पूर्वांचल के अनेक जगहा का साथ साथ चौरौ चौरा आ गौरीबाजार में भइल. फिल्म सुपर हिट रहल. ओकरा बाद मनोज टाइगर के दुसरका भोजपुरी फिल्म मिलल निरहुआ रिक्शावाला में बतासा चाचा के किरदार कइलें. बतासा चाचा का रुप में उनकर काम अतना बढ़िया रहल कि तब से सिनेमा उद्योग में इनका के लोग बतासा चाचा का नामे से जाने लागल. ओकरा बाद त मनोज टाइगर का लगे फिल्मन के लाइने लाग गइल.\nसाल २००९ में निर्माता आदर्श जैन मनोज टाइगर के अपना फिल्म पवन पुरवईया में बतौर नायक लिहलें. अब बतासा चाचा का बारे में मनोज टाइगर के कहनाम बा कि बतासा चाचा फिल्म उनका जिनिगी के सबसे बढ़िया फिल्म हवे आ एहुमें ऊ बतौड़ नायक बाड़े. फिल्म के कथानक बालश्रम का समस्या पर आधारित बा आ फिल्म के समाजसेवी योगेश पाण्डेय के भरपूर सहयोग मिल रहल बा.\n(स्रोत : रंजन सिन्हा )\nमालिनी अवस्थी के मिलल कलाश्री सम्मान


Bhojpuri: पप्पू जादव के 300 बिगहा खेत, कार-स्कूटर से जात रहन स्कूल – dnyan pravah\nMay 17, 2021 admin\t0 Comments\tBhojpuri, Bhojpuri News, Lalu Prasad Yadav, Lalu Yadav, Lalu Yadav Health Update, Pappu Yadav, pappu yadav arrest, pappu yadav jail, Rajesh Ranjan\nकुछ लोग पप्पू जादल के हीरो बनावे पs तूलल बाड़े. आज खाली पप्पू जादव के निक काम के बखान हो रहल बा. उनकर रंगदारी वला बात लोग कइसे भूला जइहें ? पप्पू जादव के राजनीत में भी अगर अंजोरिया बा तs अन्हरियो बा. ऊ जमींदार घराना के लाइका होके आज गरीब के राजनीत कर रहल बाड़े.\nरवि रंजन अउर असितनाथ में पप्पू जादव के नेतागिरी पs बहस चलत रहे. रवि रंजन कहले, पूर्व सांसद पप्पू यादव के जेल से रिहाई खातिर सुपरिम कोट में अरजी देवे के तइयारी चल रहल बा. रिहाई के मांग खातिर आंदोलन भी हो रहल बा. लौकडाउन के बादो हलचल मचल बा. असितनाथ कहले, कुछ लोग पप्पू जादल के हीरो बनावे पs तूलल बाड़े. आज खाली पप्पू जादव के निक काम के बखान हो रहल बा. उनकर रंगदारी वला बात लोग कइसे भूला जइहें ? रवि रंजन अउर असितनाथ के भिरिये बीरू भइया कुट्टी काटत रहन. ऊ दूनो जना के बात सुन के कहले. देखs अगर रात होखे ला तs दिन भी होखे ला. पप्पू जादव के राजनीत में भी अगर अंजोरिया बा तs अन्हरियो बा. ऊ जमींदार घराना के लाइका होके आज गरीब के राजनीत कर रहल बाड़े. उनका पs आरोप लगावल जाला कि ऊ रंगदारी से पइसा कमा के गरीब संगे मदद-मदद खेले ले. 300 बिगहा खेत, कार-स्कूटर से असकूल बीरू भइया के बात सुन के असीतनाथ कहले, पप्पू जादव जमींदार घराना के हवें ? जबाब में बीरू भइया कहले, दू साल पहिले हम टीभी पs पप्पू जादव के इंटरभियू सुनले रहीं. ओकरा में पप्पू जादव बतवले रहन कि उनकर दादा लक्ष्मी प्रसाद मंडल दरभंगा महाराज के अदालत में जूरी रहन. उनका दादा के हिस्सा में 300 बिगहा खेत मिलल रहे. धनीमनी परिवार होखे के चलते उनका शुरुए से खूब सुख-सुविधा मिलल रहे. उनकर बाबू जी आनंदमार्गी रहन एह से पहिले आनंदमार्ग स्कूल में पढ़ले. एकरा बाद उनका के पढ़े खातिर कलकत्ता भेजल गइल. लेकिन उनका घर के लोग मोहमाया में पड़ के कलकत्ता से पूर्णिया बोला लेले. पूर्णिया के जिला असकूल में उनकर नांव लिखाइल. पप्पू जादव हाई असकूल में रहन लेकिन पढ़े जात रहन बिजया सुपर असकूटर से. कबो-कबो फियेट कार से भी असकूल चल जास. कतना जरुरतमंद अदिमी के रोपये पइसा से भी मदद करस. पप्पू जादव ई कहानी तब सुनाइले जब उनका पs रंगदारी टैक्स लेवे के आरोप लगावल गइल. खेत बेच के चुनाव लड़ले ?बीरू भइया के बात जारी रहे. का पप्पू जादव के डर से डॉक्टर अउर ठेकेदार पूर्णिया, मधेपुरा छोड़ देले रहन ? ई सवाल पs पप्पू जादव कहले रहन, का हम कवनो गइल बीतल घर के रहीं कि रंगदारी आ बदमाशी से पइसा कमाइब ? एक तs लूटनी ना लेकिन अगर लूटबो कइनी तs बाकी लोग से बहुत कम. पप्पू जादव कहले रहन, केतना पाटी के नेता हमरा से पइसा लेले. केतना नेता के हम रिन से उरिन कइनी. लेकिन आज उहे लोग हमरा के रंगदार अउर लुटेरा कह रहल बा. हालांकि ऊ ई बात के खुलास ना कइले कि कवन-कवन नेता उनका से पइसा लेले रहन. पप्पू जादव के कहनाम रहे कि ऊ 2019 के लोकसभा चुनाव खेत बेच के लड़ल रहन. ऊ बतवले रहन कि उनका माई के नांवे पूर्णिया में कीमती जमीन रहे. ई जमीन बेंचला से उनका दू करोड़ रोपेया मिलल रहे जवना से कि ऊ मधेपुरा से चुनाल लड़ले. पप्पू जादव के दावा रहे कि ऊ अपना पुस्तैनी पइसा से राजनीत कर रहल बाड़े लेकिन विरोधी लोग उनका पs तरह तरह के आरोप लगा रहल बा. 20 लाख के रंगदागी मांगे के आरोप बीरू भइया के बात सुन के असितनाथ तमतमा के कहले, आच्छा बतावs कि उनका पs दू साल पहिले काहे 20 लाख रोपेया रंगदारी मांगे के आरोप लागल रहे ? बिल्डर परभात चउधरी 2019 में आरोप लगवले रहन कि पप्पू जादव उनका से राजनीतिक कार्जक्रम खातिर 20 लाख रोपेये के मांग कइले रहन. पप्पू जादव उनका के फोन कर के अपना घरे बोला के कहले रहन, 24 नवम्बर के पटना में राजभवन मार्च निकाले के बा. एह काम में बहुत खर्चा होई. ऐह से उनका 20 लाख रोपेये देवे के पड़ी. परभात चउधरी के मोताबि, पइसा ना मिलल तs पप्पू जादव धमकी देवे लगले. तब परभात, पप्पू जादव के खिलाफ थाना में एफआइआर लिखा देले. जब पप्पू जादव से ऐह संबंध में सवाल पूछल गइल तs ऊ कह देले, जेतना परभात कमाइल होइहें ओतना हम डेली लोग में बांट दिहिना. मतलब ई कि एक देने पप्पू जाद लोग के मदद करे ले तs दोसरा देने ऊ धमकी अउर धौंस भी जमावे ले. अइसन मदद कइला से का फैदा ?\nका पब्लिक सेंटिमेंट पप्पू जादव के साथ बा ? असितनाथ के बात रवि रंजन बीच्चे में काट के कहले, पप्पू जादव के पुरान कहानी काहे सुना रहल बाड़s, अबही के बात करs ! का ऊ पब्लिक के मुद्दा नइखन उठवले ? कोरोना महामारी में उनका जइसन एक्टिभ नेता के भला गिरफ्तार करे के चाहीं ? आज सभ केहू कानून के दोहाई दे रहल बा. लेकिन बिधानसभा चुनाव के समय पप्पू जादव के काहे ना गिरफ्तार कइल गइल रहे? बारंट तs 2020 से निकल रहे, पुलिस कवना लोक में सूतल रहे ? अब तs ई बात के चर्चा चल रहल बा कि चुनाव के समय पुलिस जानबूझ के पप्पू जादव के गिरफ्तार ना कइले रहे. अगर ओह घरी गिरफ्तारी होइत तs पप्पू जादव के सहानुभूति भोट मिल सकत रहे. का पप्पू जादव के साथ आच्छा सलूक भइल ? रविरंजन के बात पs बीरू भइया कहले, देखs पप्पू जादव सर्बसमाज के बात जरूर करे ले लेकिन उनक राजनीति में भेदभाव के भी झलक बा.6सितम्बर 2018 में सबर्न समुदाय भारत बंद के आयोजन कइले रहे. ओहदिन पप्पू जादव के मधुबनी में पोरगरमा रहे. ऊ मधुबनी से मुजफ्फरपुर आवत रहन. तब पप्पू जादव सबर्न समुदाय पर हमला करे के आरोप लगवले रहन. एह मामला में इहो आरोप लागल रहे कि पप्पू जादव मजफ्फरपुर के महिला एसएसपी हरप्रीत कौर से मरजादा के खिलाफ बात कइले रहन. बीरू भइया के बात पs असितनाथ तs हुंकारी भर देले लेकिन रविरंजन माने खातिर तइयार ना भइले. रवि रंजन कहले, केहू कुछुओ कहो, हमरा नजर में तs पब्लिक सेंटिमेंट अबही पप्पू जादव के साथ बा. बहस बीच्चे में खतम हो गइल. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)\n← CM नीतीश कुमार को ट्वीट कर रखी हैरान करने वाली मांग, युवक ने कहा- गर्लफ्रेंड की शादी रुकवा दे वरना…\nबिहार: योगी सरकार के इस फैसले ने बढ़ा दी है भाजपा नेताओं की टेंशन! CM नीतीश से की दखल देने की मांग, जानें पूरा मामला →\nकोरोना मरीज का शव लेने नहीं पहुंचा परिवार, डॉक्टर ने पहले कंधा दिया फिर किया अंतिम संस्कार\nबिहार अनलॉक: भागलपुर में 15 जून तक लागू रहेगी धारा 144, जानिए दुकानों-दफ्तरों के खुलने का समय


अदाकारा डाल्फिन का साथे भउजियन के मस्ती – Anjoria\nजून 17, 2010 महुआ टीवी\nमहुआ टीवी पर देखावल जा रहल रियलिटी शो भौजी न॰ १ में एह हफ्ता भोजपुरी सिनेमा आ टीवी के मशहूर अदाकारा डाल्फिन अतिथि जज का भूमिका में आइल बाड़ी. डाल्फिन कई गो भोजपुरी फिल्म जइसे कि बिदाई, हम बाहुबली, हो गइनी दिवाना तोहरा प्यार में, माटी के सौगन्ध में काम कर चुकल बाड़ी. मंच पर ऊ पूरा मस्ती में नजर अइली आ अपना ठुमका से ले के शरारती अन्दाज का साथे भउजियन का साथे धमाल मचवले बाड़ी.\nएह हफ्ता जवन चार गो भउजाई आइल बाड़ी ओह लोग के नाम बा सोबिया कौर, रीता राय, अनिता तिवारी, आ अंबिका यादव. सोविया के झूम के नाचल, अनिता के बेबाक जबाब, रीता के तेज दिमाग, आ अंबिका के मधुर आवाज आ अपना अपना देवरन का साथे कामेडी से भरल केमिस्ट्री सभकर दिल जीत के राख दिहलस. देखे लायक रही कि एहमें से के जीतत बा एह हफ्ता के एक्टिव ह्वील भउजी के खिताब.


भोजपुरी विशेष: गांव के गंवइपन कहीं हेरा ना जाव | Bhojpuri Special Corona fights in the village of laborers returning to their village after lockdown nodakm – News18 हिंदी\nबिहार-यूपी के सरकार चाहे लाख कह लेवे कि ऊ गांवे आवे वालन खातिर रोजगार के व्यवस्था कइले बिया, बाकिर सांच ई बा कि गांव में जा के लोग आपन धूर-डरार के फेर में फंस गइल बा.\nकोरोना के चलते एक बार फेर से बहुत लोग अपना गांवे लौटल बा, लेकिन छोट छोट बात के ले कर गांव में झगड़ा झंझट भी होत बा. अभी ये समय में ये सब से बचला के काम बा.\nलेखक: आशुतोष कुमार सिंह\nकहे खातिर त भारत गांवन के देश कहल जाला. का सांचों में ई बात सांच रह गइल बा. हमरा त नइखे बुझात कि अब गांव, गांव रह गइल बा. अपना रोजी-रोटी खातिर आपन बोरा-झोड़ा लेके भोजपुरिया प्रदेश के लोग पहिले त कलकत्ता गइल, जब कलकत्ता के चटकल के कारखाना सब बंद होखे लगली स, त लोग दिल्ली, सूरत आ लुधियाना के ओर भागल. कहे के मतलब ई बा कि भोजपुरिया श्रम पूरब से पश्चिम के ओर पलायन कइलस.\n1990-2000 तक के 10 बरिस, भोजपुरिया क्षेत्र के सांस्कृतिक, आर्थिक, सामाजिक ताना-बाना के तहस-नहस क के रख देले रहे. जान-माल, इज्जत-आबरू के सुरक्षा एगो बड़हन प्रश्न बनके उभरल रहे? एह प्रश्न के जवाब ओ बेरा के राजनीतिक मठाधीशन से ना मिलत देख, उहो लोग गांव छोड़े प मजबूर भइल, जे आराम से गांवे रह सकत रहे. धीरे-धीरे भोजपुरिया माटी में जन्मल बरियार जांगर के लोग भारत के कोना-कोना में फइल गइल. भोजपुरिया श्रम के एगो खास बात ई होला कि ऊ जब अपना गांव से निकल के दोसरा प्रदेश में जाला, त ओकर काम करे के क्षमता निखर जाला, बहुते उत्पादक हो जाला. एकर उदाहरण ऊ लोग बा जे गांव से बहरी गइल आ ओहिजा के माटी के अपना खून-पसीना से सींच के हरिहरा देहलस.\nहमरा आजो इयाद बा, जवना बेरा हम पढ़े खातिर बहरी जात रहनी ओह बेरा हमरा साथे गुल्ली डंडा खेले वाला संघतिया लोग आपन पेटी-बक्सा लेके कमाए खातिर सूरत-लुधियाना के ओर आपन डेग बढ़ा देले रहे. पिछला 20 बरिस में ऊ लोग जहां गइल ओहिजा एक तड़े से बसिए गइल. गांव से शादी-बियाह क के अपना मेहरारूओ के अपना संगही ले गइल. कहे के मतलब ई बा कि इलोग आपन घर गृहस्थी शहर के आगोस में बसा लिहल. शहर दुत्करबो कइलस आ पुचकरबो कइलस. दुधिया रौशनी में नहाइल शहर के चमक-दमक में ई लोग अइसन अझूराइल कि गांव के गंवईपन के, शहर अजगर नियन निगल लेलस. गांव से दूर शहर के चकाचौंध में चौंधिआइल एह लोग के जिनगी असंगठित क्षेत्र के भट्टी में जरे-मरे वाला रहल बा. बाकिर शहर में रहे के लालसा आ गांव के अभाव के प्रभाव के कारण ई लोग गांवे ठीक से कबो ना लौट पावल.\nकोरोना जब आइल\nएही बीच में कोरोना के दौर शुरू भइल. गांव-घर छोड़ के शहर में आइल गंवई लोग अब शहर छोड़ के गांव के ओर भागल. जिनगी से बड़ कवनो चीज थोड़ही नू होला. जिनगी बाची त खेती-बारी क के जिनगी चला लिहल जाई. इहे सोच लेके लाखन लोग अपना माटी के ओर लौटे प मजबूर भइल. शहर में उहे लोग रूकल जेकर आमदनी 25 हजार रुपिया महीना के ऊपर रहे. बाकिर 10-25 हजार कमाए वाला लोग कोरोना के बंदी में शहर खातिर भार बन गइल रहन. एह से एह लोगन के भगावे खातिर कहीं कहीं त सरकारों सक्रिय दिखल. खैर, मजबूरी के नाम महात्मा गांधी जपत लोग अपना-अपना पुरान ठिहा की ओर लौट चलले....\nसांच कहल जाव त जेकर मन शहर हो गइल बा, ऊ जब गांव में लौटी त, ओकरा आ गांव के बीच अंतर के खाई बहुत गहिर लउकी. अउर इहे अंतर अब विवाद के कारण बनत जा रहल बा. जब ले शहर में रह के 15-20 हजार रुपिया कमाए के मिलत रहे, तब ले ना त केहू के गांव इयाद आइल अउर ना ही गांव के दू कमरा वाला घर. जवन भाई गांवे में रह गइल, ओकरा ओर जादातर शहरी बाबू लोग फूटियो आंखि से ना देखल. बाकिर अब जब कोरोना भगवले बा त गांव के ओही दू गो कमरा वाला बड़का घर, बाल बच्चा खातिर टाट बनल बा. दूसर ओर इहो सांच बा कि घर में संख्या बढ़ला के बाद बर्तन से बर्तन टकराइल शुरू हो गइल बा\nबिहार-यूपी के सरकार चाहे लाख कह लेवे कि ऊ गांवे आवे वालन खातिर रोजगार के व्यवस्था कइले बिया, बाकिर सांच ई बा कि गांव में जा के लोग आपन धूर-डरार के फेर में फंस गइल बा. भाई-देयाद एक दूसरा के मारे-पीटे पर उतारू हो गइल बा. कहे के मतलब ई बा कि गांव-घर में झगड़ा बढ रहल बा. पहिले जवन झगड़ा पंच-परमेश्वर सलटा देत रहे लोग, ऊ झगड़ा अब कोर्ट-कोतवाली ले पहुंच रहल बा.\nगांव में एह घड़ी एगो ट्रेड तेजी से फइल रहल बा. अइसन नइखे की इ ट्रेड नया ह बाकिर एह घड़ी ई डिमांड में बा. एह ट्रेंड के हम ‘घर-फोड़वा’ कहेनी. गांव में कुछ लोग के मनोरंजन के साधन बन गइल बा ‘घर-फोड़वा ट्रेंड’. जेकरा घर में बहरी से लोग आइल बा ओह घर पर गांव के गिद्ध प्रजाति के लोगन के नज़र टीकल गइल बा. अइसन लोग एह फिराक में रहत बा कि कइसे एह घड़ में झगड़ा लगा दीं आ फेर झगड़ा फरियावे खातिर मेठ बन के आपन रोब झारी. एह प्रजाति के लोग अमूमन सब गांव में मिल जालन बाकिर कोरोना काल में एह लोगन के सक्रियता तनी ढेर बढ़ गइल बा. अइसे में एह प्रजाति के लोगन से बचल कोरोना से बचे से भी जादा जरूरी बा. जे लोग गांव के दांव-पेंच के नइखे जानत ऊ एह गिद्धन के शिकार जल्दी हो् जाला. एह से भोजपुरिया गांव के ताना-बाना के बचावे खातिर जरूरी बा कि एह तरह के गिद्धन से बचल-बचावल जाव.\nकोरोना-काल आइल बा. काल्ह चलि जाई बाकिर ई जवन घाव देके जात बा ऊ जल्दी ना भरी. एह से एह समय में गांव में रहे वाला लोगिन के आ शहर से गांवे पहुंचल लोगन के आपन-आपन डफली बजावल छोड़ के सबसे पहिले अपना सेहत पर धेयान देबे के चाहीं. संगे-संगे गांव में फड़फड़ात गिद्धनों से बच के रहे के चाहीं. सब भोजपुरिया लोगन से हमार निहोरा बा कि अभी समय के मांग सेहतमंद रहे् खातिर जतन करे के बा. एह से सब केहू सेहतमंद रहे के उपाय त करबे करे संगे-संगे आपन भाई-देआद सहित गांव के सभ जन के स्वस्थ रखे के दिसो में काम करो. गांव में जब शांति रही,गांव में जब सनेह रही, गांव में जब भाइचारा रही, गांव में जब मिठास रही त निश्चित रूप से गांव खुशहाल रही, गांव बरियार रही अउर सबसे बड़ बात ई कि गांव, गांव रही.\nTags: Bhojpuri News, Bhojpuri special, Corona Virus, Lockdown\nFIRST PUBLISHED : September 10, 2020, 01:29 IST


टटका खबर, (सोमार, 16 मार्च 2015) – टटका खबर\nMar 15, 2015 News in Bhojpuri, टटका खबर\nभाजपा नेता सुब्रह्मण्यम स्वामी के मस्जिद के महज एगो इमारत बतावे वाला बयान का बाद असम के मुख्‍यमंत्री तरूण गोगोई के कहना बा कि उनकर सरकार राज्य में फिरकापरस्त नेतवन के आवे आ तकरीर करे ना दीहें. एहसे पहिले असम सरकार विहिप नेता प्रवीण तोगड़िया के असम में आवे से रोक दिहले रहुवे.\nस्‍वामी के बयान का खिलाफ असम में अतवारो का दिने विरोध जारी रहल. मुस्लिम मजहबी वक्ता स्वामी के बयान के खिलाफत करत बाड़े. दोसरा तरफ स्वामी हर तरह के बहस ला तईयार बाड़न आ अपना बात पर अड़ल बाड़न. कहलन कि अगर उनुका पर गौहाटी में मुकदमा दायर भइल बा त बढ़िए बा काहे कि एही बहाने एह मुद्दा पर अदालत में बहस करे के मौका मिली.\nअपना नेता राहुल के गैरहाजिरी का तरफ से धियान हटावे ला कांग्रेस हर छोट मोट बात के मुद्दा बनावे में लागल बिया. हो सकेला कि सोमार का दिने राहुल गाँधी के जासूसी करे के आरोप लगावत संसदो के ना चले देव कांग्रेस. एह बीच गोवा में सरकारी छुट्टियन के सूची में छपाई के गलती से गाँधी जयन्ती के शामिल ना रहलो के कांग्रेस जबरदस्ती मुद्दा बनावे में लागल बिया. जबकि गोवा के मुख्‍यमंत्री लक्ष्‍मीकांत पारसेकर साफ कहतारें कि एह तरह के कवनो फैसला लिहले नइखे गइल आ ई छपाई के गलती बा भा कवनो आदमी जान बूझ के बदमाशी कइले बा.\nकेंद्र सरकार के कर्मचारियन के एलटीसी के तहत पाकिस्तान छोड़ कवनो दोसरा सार्क देश में जाए के मौका मिल सकेला. सरकार एह तरह के प्रस्ताव के अंतिम रुप देबे में लागल बिया.\nपाकिस्‍तान में लाहौर के एगो चर्च में तालिबानी हमला से नाहियो त डेढ़ दर्जन लोग के जान चल गइल बा. बाद में खिसियाइल लोग दू गो आदमी के पीट के मुआ दिहल. ओकनी पर आतंकी होखे के संदेह रहुवे. चर्च पर भइल हमला के जिम्मेदारी तालिबान के एगो गुट ले लिहले बावे.\nविश्‍व कप क्रिकेट टूर्नामेंट के क्‍वार्टर फाइनल मैच आज तय हो गइल. बुध का दिने पहिलका क्‍वार्टर फाइनल में दक्खिन अफ्रीका के मुकाबला श्रीलंका से होखी. बियफे का दिने दुसरका क्‍वार्टर फाइनल में भारत आ बंगलादेश के भिड़न्त होखी. शुक का दिने ऑस्‍ट्रेलिया के मुकाबला पाकिस्‍तान से आ शनिचर का दिने आखिरी क्‍वार्टर फाइनल में न्‍यूजीलैंड के मुकाबला वेस्‍टइंडीज से होखी.\nअतवार का दिने भइल मैच में पाकिस्तान आयरलैंड के सात विकेट से हरवलसि. दोसर मैच में वेस्‍टइंडीज संयुक्त अरब अमीरात के छह विकेट से हरवलसि.\nभारत के के श्रीकांत स्विस ओपन ग्रां प्री गोल्ड बैडमिंटन चैम्पियनशिप में मरदन के सिंगल्स खिताब डेनमार्क के विक्‍टर एक्‍सेलसेन के हरा के जीथ लिहलन.\nकेन्द्र सरकार के भूमि अधिग्रहण विधेयक के विरोध में काल्हु नीतीश कुमार एयरकंडीशन्ड हाॅल में अनशन कइलन त उनकर जोड़ीदार राजद के लालू प्रसाद आजु अतवार का दिने राजभवन मार्च निकललन. एह लोग के कोशिश बा कि बिहार के विकास का राहे मत बढ़े दिहल जाव. काहे कि ना त जमीन मिल पाई ना कवनो परियोजना पर काम करे के पड़ी. बिहार के नवही घूम घूम के दोसरा राज्यन में नौकरी माँगत फिरिहें.\nयूपी के अखिलेश सरकार के तीन बरीस अतवार का दिने पूरा भइल त एह मौका पर अउरी अनेके योजना के शुरुआत कइलन मुख्यमंत्री अखिलेश यादव.\nयूपी मेडिकल प्रवेश परीक्षा ला आॅनलाइन आवेदन 20 मार्च से 22 अप्रेल का बीचे भरल जा सकी. इम्तिहान 24 मई के करावल जाई. एह बात के जानकारी आजु दीनदयाल उपाध्याय गोरखपुर विश्वविद्यालय के कुलपति पत्रकारन के दिहलन.\nभोजपुर जिला के इमादपुर इलाका के बहादुरपुर कानूडीह गांव का बधार में एगो इनार से एगो औरत के लाश निकालल गइल. बाद में लाश के पहचान विसम्भरपुर गांव के देवांती देवी के रूप में कइल गइल, देवांती देवी मोआपकला पंचायत के वार्ड सदस्य रहली आ पिछला7मार्च से लापता रहुवी.\nटटका खबर, (अतवार, 15 मार्च 2015)


गुन्जन पन्त के मजगर अभिनय के जादू चलल बिहार में – Anjoria\nगुन्जन पन्त के मजगर अभिनय के जादू चलल बिहार में\nखूबसूरत, चंचल, हसमुख आ साथही गंभीर अभिनेत्री गुंजन पन्त अब बन गइल बाड़ी न्याय के देवी. एह घरी उनुकर फिलिम “लक्ष्मण रेखा” उनुका के बहुते चरचा में ले आ दिहले बा.3मई के बिहार में रिलीज भइल एह फिलिम में गुंजन के किरदार एगो अइसन दमदार महिला प्रधान के बा जे न्याय खातिर अपना परिवारो वालन से दूर हो जात बाड़ी. महिला खातिर आरक्षित सीट का चलते ससुराल वाला उनका के चुनाव लड़वावल चाहत बाड़ें बाकिर अनपढ़ घरेलू मेहरारू होखला का चलते मालती देवी (गुंजन पन्त) मना क देत बाड़ी. रोवत बिलखत बाड़ी बाकिर परिवारवालन का दबाव में चुनाव लड़हीं के पड़ट बा.\nएकरा बाद शुरू होत बा अत्याचार, अपराध आ असत्य का खिलाफ लड़ाई आ जरे लागल बा ओह अन्हार पंचायत में न्याय के रोशनी. दया, करुणा, प्रेम आ त्याग के आपन हथियार बनाके गुंजन पन्त अपना घर के “लक्ष्मण रेखा” पार कर जात बाड़ी. उनुका सच्चाई का चलते पूरा गाँव उनुका के आपन माने लागत बा बाकिर परिवार खातिर ऊ जियते जियत मर जात बाड़ी.\nएह फिलिम में अपना प्रतिभाशाली अभिनय से गुंजन पन्त आपन परचम फहरा दिहले बाड़ी आ देखा दिहले बाड़ी कि ऊ कमजोर नइखी. एह फिलिम से खास कर के औरतन के प्यार पाके ऊ बहुते खुश बाड़ी. गुंजन के सादगी लोग के बहुते पसंद आइल बा आ सहज भाव से ऊ दर्शकन का दिल में बइठ गइल बाड़ी.\nकुछ बात है कि हस्ती मिटती नहीं हमारी, अक्सर रहा है दुश्मन दौरे जहाँ हमारा.\nशिवभक्त विनय आनंद करीहें ‘शिवचर्चा’


संगीत सुभाष जी के लिखल आलेख बथुआ | जोगीरा\nHome आलेख संगीत सुभाष जी के लिखल आलेख बथुआ\nसंगीत सुभाष जी के लिखल आलेख बथुआ\nपरनाम ! स्वागत बा राउर जोगीरा डॉट कॉम प, आई पढ़ल जाव संगीत सुभाष जी के लिखल भोजपुरी आलेख बथुआ, पढ़ीं आ आपन राय जरूर दीं कि रउवा इ आलेख कइसन लागल आ रउवा सब से निहोरा बा कि एह आलेख के शेयर जरूर करी।\nफुलेसर उदास, गुमसुम आ पता ना का सोचत दुआर पर बइठल रहलें, लागे जइसे कवनो रतन भुला गइल होखे। ओही बीचे हमेशा लेखाँ अपनी मस्त चाल में चलत भुवर चहुँपलें।\nफुलेसर के उदास देखिके उनुका मन में किसिम- किसिम के संशा उठे लागल। मनहीं मन सोचलें कि बुझाता भाई के कवनो बहुते प्रिय चीज भुला गइल बा, तबे एतना चिन्ता में बाडें। कई तरह की अनहोनी के अन्दाज लगावत फुलेसर से पूछलें-‘का हो गइल, ए भाई? काहें एतना उदास आ चिन्तित बाड़S?’\nफुलेसर जइसे अंघी से जगलें आ थाकल आवाज में कहलें-‘बइठS भुवर। कब आके ठाढ़ हो गइल ह, हम त जनबे ना कइनीं हँ?’\n‘अबे अइनीं हँ। तू बतावS, का सोचत रहलS ह? एतना ना सोचे के। हमरा देखे त सब त ठीके बा। गेहूँ के फसिलियो ठीक बा। लरिका कमाते बाड़े सन। कवना बात के एतना चिन्ता करत बाड़S? चिन्ता रोग नू ह हो, फुलेसर भाई। उठS, हाथ मुँह धोवS आ पनपियाव क लS।’-भुवर कहलें।\n‘अरे भुवर! अइसन कवनो बात नइखे। हम त बथुआ के साग का बारे में सोचत रहनीं हँ।’- फुलेसर कहलें। ‘बै मरदे, त इहे काहें नइखS कहत रहलS ह कि तहरा बथुआ के साग खाए के मन कइले बा।\nबथुआ का साग खातिर हई उदासी? तहरा परिवार का लोग का नइखे पार लागत त हमहीं केहू से खोंटवा के साँझि खान भेजि देब, खा लिहS।’- भुवर कहलें।\nसुनते फुलेसर कहलें कि कहाँ से खोंटवइबS? कवना खेत में बथुआ बा?\n‘कवनो खेत से खोंटा जाई हो। ए दिन में त सब खेतन में बथुआ होला।’- भुवर कहलें।\n‘इहे त हमहूँ सोचत रहनीं हँ कि ए जाड़ में सब खेतन में बथुआ होला। कवनो खेत से खोंटिके आ जाई। लेकिन, काल्हि बाजारे गइल रहनीं त देखनीं कि पच्चीस रुपया किलो बथुआ के साग बिकाता। हम बेंचेवाला से पूछनीं कि बथुआ आ हेतना महंगा? त ऊ कहलसि कि बथुआ मिलते कहाँ बा? तब हम अपनो खेत में गइनीं आ धेयान से देखनीं, कहीं एको थान ना लउकल। तहरो खेत में देखनीं, ओहू में उहे हाल रहे। केहुए का कवनो खेतन में बथुआ नइखे।’- फुलेसर बतवलें।\n‘नइखे त का हो गइल? दूसर साग खाइल जाई। नोनी, करमी, गड़नी, खेसारी, लउकी के टूसा, पोइ, पटुआ, सनई, चना, पालक, मटर, झुनखुन, गदपुरना, केरा के फूल(गोंफा), कुसुम, बेसारी, कोंहड़ा के टूसा, गनहरी, अरूई के पतई आ अउर बहुत कुछ बा जवना के साग खाइल जाला आ खाइल जा सकेला। ना मिली बथुआ त ना मिली। खाली बथुए के त साग ना होला।’- भुवर एकसँसिए सब सुना दिहलें।\nफुलेसर पूछलें- ‘खेसारी कहीं लउकता का? खेसारी त कहिअने बिला गइल आ साँच बात त ई कि भरम में परिके हमनिए बिलवा दिहनीं जा।’\n‘चलS, खेसारी आ बथुआ नइखे त नइखे। दूसर कवन साग खाए के मन बा?- भुवर पूछलें।\nफुलेसर कहलें-‘से बात नइखे भुवर। खेत में बहुत खोजला का बाद एक थान बथुआ मिलुवे। ऊ बथुआ अपना जाति-जमाति खातिर छ-छ पाँती रोवत रहुवे। ऊ जवन कहुवे, हमनीं के आँखि खोलि देबेवाला बा। कहत रहुवे कि जाड़ का दिन में गाँव का लोग खातिर साग आ सबसे ऊपर हम एगो उपहार से कम ना रहनीं हँ जा।\nलोग हमनीं के पुरहर लाभो लेत रहल ह। पूरा जाड़ साग का संगे भात खा के दाल के बचत क लेत रहल ह लो। बाकी, जिआदे फसिल के लालसा हमनीं जइसन मौसमी सागन का माँथे बज्र गिरा दिहले बा। लोग आवता आ आपन खेत देखिके खुशी से कहता कि कहीं एकहूँ खर-पतवार नइखे। लोग कहता कि चार-पाँच बरिस पहिले खर-पतवार जरावेवाली दवा छिटले रहनीं, अब एको खर ना उपजी। अगर दू बरिस अउरी छींट देब त ई झंझट हरमेशा खातिर ओरा- बिला जाई।\nओ लोग के बात सुनिके हमरा झरझर लोर गिरे लागता ई सोचिके कि हमनीं इहाँ से ओराएवाला बानीं। साँच पूछऽ त हमरो ठकेया मार दिहुवे। सचहूँ, हमनीं का बोवला से कटला ले तरह-तरह के खाद त पहिलहूँ डालत रहनीं हँ जा, लेकिन फसल के खर-पतवार खातिर सोहनी करत रहनीं हँ जा। जवना से माँटी ऊपर-नीचे हो जात रहल ह, दू थान का बीच में जगह बनले फसिल का बढ़िया हवा मिलि जात रहल ह। सोहनी के घास पशु खाके अघा जात रहले हँ सन। अब तो बोवहीं का बेरा किसिम- किसिम के खर मुआवेवाली दवा डाल देतानीं जा, बिना ई सोचले कि आगे चलिके एकर असर का होई?’\nफुलेसर कहते चलि गइलें- ‘बथुआ के दरद सुनिके मन उदास हो गइल ह। अतना नीमन हर तरह से उपयोगी बथुआ अब हमनीं का खेतन से ओरा गइल। हमरा त आपन गलती बड़ा कचोटता। आपनो विचार बतावऽ, भुवर। भुवर टुकुर-टुकुर ताकत रहि गइलें।\nपिछला लेखभोजपुरी लोक गीतों में हंसी मजाक : रामचन्द्र कृश्नन\nअगिला लेखआम्रपाली दुबे और आदित्‍य मोहन के ठुमके साथ फिल्‍म काजल की शूटिंग खत्म\nMantu Lal Woos His Fans with Narayan Narayan


चलीं चलल जाव भोजपुरी सीखे – Anjoria\nकोर्स आ कैरियर सरोकार\nMay 30, 2010 भोजपुरी\nभोजपुरी बोले वालन के एह देश आ दुनिया में कमी नइखे, बाकिर भोजपुरी लिखे वालन के बहुते कमी बा. जब ले कवनो भासा के बोले के संगे-संगे लिखल ना जाई ओकर विस्तार ना होखेला. अउर शायद इहे कारण बा कि आज भोजपुरी के जवन सम्मान मिले के चाहीं ऊ नइखे मिलल. बाकिर एकरा बादो आज भोजपुरी के स्थिति में लगातार सुधार हो रहल बा. भोजपुरी के पढ़ाइयो देश-दुनिया में कई जगह शुरू हो चुकल बा. भोजपुरी भासा के एह रफ्तार में पंख ओह बेरा लाग गइल जब इंदिरा गांधी राष्ट्रीय मुक्त विश्वविद्यालय(इग्नू) भोजपुरी भासा में फाउंडेसन कोर्स शुरू कइलस.\nएतना बड़ विश्वविद्यालय भोजपुरी भासा के पढ़ाई शुरू कइले बा, ई खबर जान के निश्चित रूप से भोजपुरी भासियन के खुशी होई. भोजपुरी बिहार अउर उत्तर प्रदेश के अधिकांश भू-भाग के समृद्ध भासा हिय. ई स्वतंत्र व्यापक, जीवंत आ हजारन बरिस से प्रवाहमान साहित्यिक भासा हिय. शायद इहे कारण बा कि इग्नू भोजपुरी भासा खातिर ‘आधार पाठ्यक्रम’ के परिकल्पना कइलस आ अब ओकरा के साकार क रहल बिया. आज हम इग्नू में पढ़ावल जा रहल एह पाठ्यक्रम के बारे में रउआ सब से बतियाइब.\nएह पाठ्यक्रम के चार खंडन में विभाजित कइल गइल बा, अउर चारों खंड के चार-चार गो ईकाइयन में बांटल गइल बा. पहिला खंड में भोजपुरी के सांस्कृतिक परिवेश आ भासा-तत्व बोध के बारे में बतावल गइल बा. संगे-संगे भोजपुरी के महान व्यक्तित्व, जइसे देश के पहिला राष्ट्रपति डॉ.राजेन्द्र प्रसाद आ कुंवर सिंह सहित कई लोगन, के बारे में बतावल गइल बा. एह खंड के इकाई2में भासा आ लिपि के बारे में विस्तार से बतावल गइल बा. इकाई3में व्याकरण सिखावल गइल बा. इकाई चार में भोजपुरी साहित्य के इतिहास से लेके वर्तमान तक के यात्रा के वर्णन कइल गइल बा. ओहिजा दोसरा खंड, जवना के नाम ‘साहित्यिक आस्वाद’ रखल गइल बा, के पहिला इकाई (ओइसे पांचवा) कविता के नामे समर्पित बा. जवना में महावीर प्रसाद द्विवेदी के सरस्वती पत्रिका में 1914 में छपल हीरा डोम के ‘अछूत की शिकायत’ कविता आ रघुबीर नारायण के बटोहिया के अंश सहित कई गो महत्वपूर्ण कविता के शामिल कइल गइल बा. इकाई6में जहवां कथा-कहानी पढ़ावल जा रहल बा, ओहिजा इकाई7में निबंध परोसल गइल बा. इकाई 8 में एकांकी के दर्शन होखत बा, जवना में भिखारी ठाकुर के (गबरघिचोर) आ राहुल सांकृत्यायन के (मेहरारून के दुर्दशा) के शामिल कइल गइल बा. खंड तीन में भोजपुरी के व्यावहारिक पक्ष प ध्यान दिहल गइल बा. जवना के तहत इकाई9में जहवां पाती के अलग-अलग रूपन में लिखे के बतावल गइल बा ओहिजा दोसर ओर इकाई 10 में संक्षेपण, भाव पल्लवन आ निबंध लेखन प जोर दिहल गइल बा. इकाई 11 में अनुवाद त इकाई 12 में संवाद शैली कइसे निखरी ई बतावल गइल बा. अंतिम खंड में अलग-अलग विषय प चरचा कइल गइल बा. इकाई 13 में संप्रेषण शैली त इकाई 14 में भोजपुरी लोक कला आ इकाई 15 में भोजपुरी मीडिया के सामान्य परिचय दिहल गइल बा. सबसे अंत में व्यावहारिक आ पारिभाषिक शब्दावलियन के बारे में बतावल गइल बा.\nस्नातक स्तर प दाखिला लेवे वाला छात्र भोजपुरी के आधुनिक भारतीय भाषा समूह (मॉडर्न इंडियन लैगवेजज) में से एगो विषय के रूप में ले सकेलन. ई पाठ्यक्रम पिछला साल से शुरू भइल बा.\nएह पाठ्यक्रम के संयोजक प्रो. शत्रुध्न कुमार बाड़े. प्रो. कुमार के भोजपुरी से बहुत लगाव आ प्यार रहल बा. आ इहे कारण बा कि उनकर सघर्ष रंग ले आइल आ भोजपुरी पाठ्यक्रम के इग्नू जइसन विश्वविद्यालय में एगो भासा के रूप में पढ़ावे के अनुमति मिलल. भोजपुरी के ई समान्न दियावे में प्रो. कुमार के बहुते कठिनाइयन के सामना करे के पड़ल. बाकिर प्रो. कुमार के शब्दन में इग्नू के उपकुलपति प्रो.वी.एन.राजशेखरन पिल्लई जी के कारण भोजपुरी के ई सम्मान मिलल. उहां के जब भोजपुरी साहित्य के बारे में जननी त खुशी-खुशी भोजपुरी के पाठ्यक्रम में शामिल करे खातिर तइयार हो गइनी. हमनियों के गैर भोजपुरी भासी प्रो.पिल्लई जी के बहुत-बहुत साधुवाद कहे के चाहीं. एह पाठ्यक्रम के परिकल्पना के बारे में बतियावत प्रो. कुमार कहले कि ‘‘जे तरह से भोजपुरी के मांग पूरा दुनिया में बढ़ रहल बा, ओकरा के देखत हमनी के एह भासा के पाठ्यक्रम तइयार कइनी जा. एह पाठ्यक्रम के तइयार करे में हमनी एह भासा से जुड़ल बुद्घिजीवियन से राय-मसौरा कइनी जा. तब जा के एह बेरा हमनी के एह भोजपुरी भासा के पाठ्यक्रम के धरातल प उतार पाइल बानी जा.’’\nबाकिर सबसे अहम सवाल ई बा कि का हमनी के खाली भोजपुरी बोलहीं तक अपना के सिमटा के राख दिहब जा? आखिर कब हमनी के ई कहब जा कि हमनी के पढ़े आ लिखे दूनों आवेला? भोजपुरी हमनी के खाली भासा ना ह, ई हमनी के संस्कारो हवे? त हमनी के कब ले आपन संस्कार से दूर भागब जा? एह तरह के कई सवाल बा जवना के जवाब हमनी के देवे के बा. त देर कवना बात के बा. चली चलल जाव भोजपुरी सीखे.\nभोजपुरिया मशाल के नाम से ई कॉलम बिहारी खबर साप्ताहिक पत्र में छप रहल बा.\nजरल सपना के मिलल नया जिनिगी\nसच्ची अपराध कथा : शरीफ चोरन के कमाल\n2 thought on “चलीं चलल जाव भोजपुरी सीखे”\nसंजीव सिंह says:\nभोजपुरी के नाम पर विधवा विलाप आखिर कब ले होई, कहवां भोजपुरी के मान सम्मान में कमी आ रहल बा ई बात समझ से परे बा. आज जेतना भोजपुरिया बाड़े ओकर 90 प्रतिशत लोग भोजपुरिया विकास के मशाल में ले के चौरा में दउड़त बाड़न. आरे चौरा में दउड़ला से लक्ष्य थोड़े पूरा होई. आज अगर जमीनी स्तर पर देखल जाव त भोजपुरिया क्षेत्र के गांव-देहात के बोली भोजपुरी दम तोड़ रहल बिया. पहिले ओहिजा के लोगन के बीच भोजपुरी के अलग जगावे के पड़ी. इंटरनेट प आ एयर कंडिशन कमरा में बइठ के भोजपुरिया क्रांति के मशाल के लहोक केतना गरम होई ई विचार करे के पड़ी. अगर सांचहू भोजपुरी के विकास खातिर कुछु करे के बा त पहिले एकर उद्गम स्थल प एकर हित सुरक्षित रखे के दिशा में काम करे के चाही. एह लेख के लेखक के साधुवाद दीहल जरूरी बा बाकिर उनका जमीनी स्तर प काम करें के चाही.\nसंतोष पटेल says:\nमशाल के रोशनी कबो कम होखे के ना चाहीं.बड़ा बढ़िया जानकारी बा..बड़ा बढ़िया जानकारी बा.\nभोजपुरी जब ले जन जन के भाषा नइखे बन जात तबले हमनी के आपन काम जारी रखे के पड़ी.


बलिया न्यूज – टटका खबर\nमऊ जिला के कोपागंज में दक्खिन टोला के रैनी पुलिया का लगे एगो मोटरसाइकिल पर अपना भाई के साथे जात एगो लड़िकी के गोली मार के हत्या कर दीहल गइल. 18 बरीस के एह लड़िकी से चार साल पहिले जब ऊ महज 14 बरीस के रहुवे तीन गो बदमाश गैंग रेप कइले रहले सँ बाकिर\nसमाजवादी नेता लोग के लड़ाई में बलिया के आम आदमी के फजीहत होखत बा. शुक का दिने बलिया जिला के कई कस्बा में व्यापारी बलिया के लक्ष्मण गुप्ता के गिरफ्तारी का खिलाफ बाजार बंद रखलें. दोसरा तरफ नारद राय का मौजूदगी में व्यापारियन के सभा क के मालगोदाम रोड पर एगो दुकान लूटे वाला आ\nबलिया न्यूज : 13 जुलाई 2015\n‘मुए’ से पहिलहीं मर चुकल रहली अमरमणि त्रिपाठी के पतोहु. सड़क हादसा में सारा के मौत के खबर ले के थाना चहुँपल अमनमणि त्रिपाठी के ओहि दिने पकड़ के जेल मे डाल दिहले रहुवे पुलिस. अब पोस्टमार्टम में बतावल गइल बा कि सड़क हादसा होखे का पहिलहीं सारा के फेफड़ा जख्मी रहुवे आ छाती के\nअपना के एनडी तिवारी के बेटा साबित करा देखावे वाला रोहित शेखर तिवारी के यूपी सरकार अपना परिवहन विभाग के सलाहकार बहाल क लिहले बिया. ई बहाली करवा के मुलायम सिंह यादव एनडी तिवारी से अपना दोस्ती के अगिला पीढ़ी ले बढ़वा दिहलन. उग्रवादियन के गिरफ्त में साल भर से पड़ल अपना मरदन के रिहाई


How did India become the capital of sugar patients Research on diabetes and our diet Bhojpuri: मधुमेह आ हमनी के खानपान पर शोध, भारत कइसे बनल शुगर मरीज के राजधानी?– News18 Hindi\nBhojpuri: मधुमेह आ हमनी के खानपान पर शोध, भारत कइसे बनल शुगर मरीज के राजधानी?\nविश्व मधुमेह संघ कहता कि दुनिया भर में सबसे ज्यादा सुगर के मरीज भारत में बाड़न स. त लोग मुहावरा बनवले बा कि पूरा विश्व में भारत, मधुमेह रोगियन के राजधानी बनि गइल बा.\nLast Updated : July 16, 2021, 14:08 IST\nबहुत कमे उमिर में लइकन के सुगर के बेमारी पहिलहूं होत रहल ह बाकिर अब युवा रोगिन के संख्या बढ़ि गइल बा. डाक्टर कहता लोग कि कोरोना भइला पर जेकरा के एस्टराएड दियाइल बा ओकरो में से कुछ मरीज नया मधुमेह के रोगी हो गइल बा. नया माने जेकरा पहिले सुगर ना रहल ह, बाकिर कोरोना का बाद हो गइल बा. सुगर के लेके ढेर आदमी अंउजाइल रहेला. त आजु ओकरा के क्लीयर करे के समय आ गइल बा. आईं एकरा के तनी विस्तार से जानल जाउ. विश्व मधुमेह संघ कहता कि दुनिया भर में सबसे ज्यादा सुगर के मरीज भारत में बाड़न स. त लोग मुहावरा बनवले बा कि पूरा विश्व में भारत, मधुमेह रोगियन के राजधानी बनि गइल बा.\nई त सभे जानता कि दू तरह के सुगर के बेमारी होला- टाइप-1 आ टाइप- 2. त टाइप-1 में हमनीं के पैंक्रियाज भा अग्नाशय पर्याप्त इंसुलीन ना बनावेला. अग्नाशय इंसुलीन आ ग्लूकागान हॉर्मोन के निर्माण करेला आ एंजाइम बनावेला. एंजाइम आंत में कार्बोहाइड्रेट, प्रोटीन आ फैट के पचावे में सहायक होला. नतीजा ई होला कि शरीर में शुगर के स्तर कम रहेला. हमनी के शरीर के कोशिका आपन काम खातिर ग्लूकोज के उपयोग करेली सन. टाइप-2 के बेमारी में हमनी के शरीर में अइसन कोशिका बन जाली सन जौन अग्नाशय के पैंक्रियाज रिलीज कइला पर ओकर प्रतिरोध करेली सन. अग्नाशय से इंसुलीन रिलीज होई बाकिर ऊ बेमतलब हो जाई. नतीजतन शरीर में ग्लूकोज बढ़त चल जाई. त ई भइल टाइप-1 आ टाइप-2 सुगर के बेमारी. इंसुलिन एक प्रकार के हार्मोन ह जौना के निर्माण अग्नाशय में होला. हमनी के अमाशय कार्बोहाइड्रेट्स के रक्त शर्करा में बदल देला. इंसुलिन के माध्यम से ई रक्त शर्करा ऊर्जा में परिवर्तित हो जाला. जदि पैनक्रियाज इंसुलिन बनावल बंद क देउ त ब्‍लड ग्‍लूकोज ऊर्जा में परिवर्तित ना होई.\n• त पहिले ब्लड सुगर नापे के पैमाना के समुझि लिहल जाउ. बिना कुछ खइले- पियले होत सबेरे जौन खून के टेस्ट होला ओकरा के फास्टिंग सुगर कहल जाला. वर्ल्ड हेल्थ आर्गनाइजेशन भा विश्व स्वास्थ्य संगठन (WHO) के वेबसाइट कहता कि फास्टिंग सुगर 70 से लेके 100 mg/dl रहे के चाहीं. आ पीपी माने खाना खइला का बाद सुगर लेबेल- 140 mg/dl से कम रहे के चाहीं. अच्छा ई एमजी का ह? mg ह मिलीग्राम आ dl ह डेसी लीटर. एक ग्राम में एक हजार मिलीग्राम होला आ एक लीटर के 1/10 वां भाग डेसी लीटर (dl) कहाला. त अब आगा से रउरा लगे जब राउर ब्लड सुगर के रिपोर्ट आई आ ओमें एमजी भा डीएल लिखल रही त रउरा समुझ में आ जाई. खइला का बाद जौन सुगर नापाला ओकरा के पीपी कहल जाला. पीपी माने पोस्टप्रेंडियल माने खाना खइला के दू घंटा का बाद ब्लड सुगर के चेक कइल. इहो नियम बा कि रात का खाना आ सुबह के टेस्ट करावे के बीच कम से कम आठ घंटा के गैप रहेके चाहीं. अच्छा फास्टिंग सुगर के लेवेल कोलकाता में 70 से 100 मानल जाला आ बंगलूरू में कई गो पैथालाजिकल सेंटर पर ई लेवेल 70 से 110 बा. ई अंतर काहें? एकरा पर हम कुछ डाक्टर लोगन से बातचीत कइनीं हं कि आखिर असली फास्टिंग सुगर कतना के बीच रहे के चाहीं? अधिकतर डाक्टर जबाब दिहुए लोग कि फास्टिंग सुगर लेवेल 70 से 110 के बीच रहल नार्मल बा.\n• एही से डाक्टर लोग कहता कि सुगर के रोगी मीठा से दूर रहो, जमीन के अंदर पैदा होखे वाला सब्जी से दूर रहो, फाइबर वाला नाश्ता करो आ रोज एक कोस टहलो. जे टहलत नइखे ऊ घरहीं वर्क आउट करो. वर्क आउट माने ट्रेड मिल पर दउरो भा कसरत वाला साइकिल चलाओ. शोध कहता कि खाना में कार्बोहाइड्रेट आ ग्लूकोज के मात्रा कम रहे के चाहीं. माने लो सुगर आ हाई फाइबर वाला नाश्ता रहे के चाहीं. ज्यादातर रोगियन के दलिया खाए के कहल जाला काहें से कि ओकनी खातिर ई सुपर फूड ह. जेकरा बेकरी वाला ब्रेड खाए के आदत बा ऊ ब्राउन ब्रेड खाउ. एइजा तनी ठहरीं. ब्राउन ब्रेड का बारे में बड़ा शिकाइत आवता. कहाता कि सफेदका ब्रेड के रंग दियाता. माल ऊहे बा, खाली रंग दिहला से ओकर नांव ब्राउन ब्रेड हो जाता. ए बात के कुल ब्रेड कंपनियां बिरोध करतारी सन आ प्रमाण देतारी सन कि ब्राउन ब्रेड सफेदका ब्रेड से एकदम अलग बा. बाकिर ब्राउन ब्रेड पर ढेर लोग अभियो संकाइल रहता. हमनी का देश में सुगर का रोगी के एवोकेडो नांव वाला फल खाए के कहल जाला. ई फल बहुते मंहंगा बा. सबका बस में एकरा कीनल नइखे. एवोकेडो असल में मेक्सिको के फल ह. ओइजा ई सस्ता भाव में बिकाला. ओइजा लोग रोजे एकर चटनी बनाके, सलाद बनाके नाश्ता में खाला. ई बात हम एसे जानतानी कि हमरा घर के एगो आदमी मेक्सिको रहेला. ऊहे ईकुल बतवले बा. ओइजा ई सस्ता बिकाला. बाकिर हमनी का देश में बहुते महंगा बा. भले ई बहुत फायदामंद होखे तबो महंगा होखला के कारन एकरा के छोड़ दीं. सुगर वाला रोगियन के अमरूद, जामुन आ खीरा सबसे बढ़िया फल मानल जाला. खीरा फलो ह आ तरकारियो ह. कई शहरन में अमरूद बारहो मास मिलेला. कोलकाता में भी ई फल बारहो मास मिलेला.\n• मधुमेह के रोगी लोगन के जौन सावधानी बरते के कहल बा ओमें पहिला बा कि नाश्ता का घरी चाय भा कॉफी के सेवन एकदम नइखे करेके. बाजार में बिकाए वाला पैक कइल फ्रूट जूस से सात कोस दूर रहेके बा. प्रासेस्ड फूड एकदम नइखे खाएके. प्रासेस्ड फूड का ह? पासेस्ड फूड ह बेकरी वाला ब्रेड, बिस्कुट, पैस्ट्री, पैटीज, केक वगैरह. कुछ लोग केला के बिना ना रहि सकेला. त आयुर्वेद के डाक्टर लोग कहले बा कि केला में पर्याप्त कार्बोहाइड्रेट रहेला. एसे जदि केहूके केला बिना छटपटाहट बा आ ऊ मधुमेह के रोगी बा त ओकरा केरा के आधा टुकड़ा खाए के चाहीं. एकरा से बेसी ना. ओही तरे एह रोग से ग्रस्त लोगन के रोज एगो चाहे आधा सेब खाए के राय दिहल बा. सेब में एंटी आक्सीडेंट तत्व पर्याप्त मात्रा में रहेला. सेब बैड कोलेस्टेराल माने खराबका कोलेस्टेराल के कम करेला. नाशपाती में भी बहुते फाइबर रहेला. जौना से मधुमेह के रोगी के दूर भागे के चाहीं ऊ ह- अंगूर, चेरी, अन्नानास, केला, सूखा मेवा आ मीठ फलन के रस. आयुर्वेद के डाक्टर लोग कहले बा कि सबेरे उठिके एक गिलास पानी में आधा चम्मच मेथी पाउडर डालिके पिए के चाहीं. एकरा अलावा रात में जौ के रात में पानी में भिंगाकर रख दीं आ सबेरे एह पानी के छानि के पीहीं. एकरा एक घंटा का बाद बिना चीनी के चाय आ बिना मीठा वाला एगो बिस्कुट ले सकेनी. हालांकि ऊपर लिखा चुकल बा कि बिस्कुट प्रासेस्ड फूड ह, बाकिर तबो ढेर आदमी के जीवन बिस्कुट के बिना सूना लागेला. त ओकरा खातिर एगो बिस्कुल खाए के कहल बा. एकरा अलावा एक कटोरी अंकुरित अनाज आ बिना मलाई वाला दूध. मान लीं कि पराठा खाए के मन क दिहलस त बिना तेल/ घीव वाला एगो परांठा आ एक कटोरी दही खा सकेनी. मधुमेह के रोगियन के आयुर्वेद में मट्ठा पीए के सलाह दीहल बा.\nदुपहरिया के भोजन से पहिले एगो अमरुद, सेब, संतरा भा पपीता खाए के सलाह दीहल बा. अब रउरा मन में सवाल उठत होई कि खाना के मात्रा का रहे के चाहीं. त जब डाक्टर लोगन से बात कइनीं हं त ओह लोगन के कहनाम बा कि खाना में दू गो रोटी, एगो एकदम छोटकी कटोरी में भात, एक कटोरी दाल, एक कटोरी सब्जी, तनी दही आ भरपूर सलाद खाए के चाहीं. रात के खाना में जदि संभव होखे त खाली सलाद आ सूप के सेवन करे के चाहीं. प्रसिद्ध फिल्म अभिनेत्री एगो इंटरव्यू में बतवले बाड़ी कि रात खान ऊ खाली सलाद आ सूप के सेवन करेली. अनाज ना खाली. एसे उनकर एनर्जी लेवेल बहुते बढ़िया रहेला. आयुर्वेद के डाक्टर लोग सलाह देले बा कि रात खान सूते के पहिले एक गिलास गरम दूध में थोरकी भर हल्दी डाल के पी लेबे के चाहीं. बाकिर जदि रउरा सलाद आ सूप लेतानी त दूध से दूरे रहीं. ई कुल कइला से मरीज के सुगर लेवेल कंट्रोल में रही. डाक्टर लोग कहता कि हर छव महीना पर एक हाली आपन सुगर जरूर चेक करा लेबे के चाहीं. (विनय बिहारी सिंह वरिष्ठ स्तंभकार हैं. यह उनके निजी विचार हैं.)


If NRC comes to Assam what will happen with 1500 Bhojpuri-speaking people living there Bhojpuri: अगर लागू भइल NRC त असम के 15000 भोजपुरी लोगन क का होई?\nLast Updated: April 2, 2021, 9:47 PM IST\nदोसरा ओर असम खातिर कांग्रेस क घोषणापत्र में सरकार बनते ही सीएए कानून के निरस्त करे क वादा कइल गइल ह. असम में आपन हेराइल आधार के फेरो पावे खातिर मूल असमिया निवासी क मूल भावना के चलिता ही कांग्रेस सीएए के विरोध कर रहल ह. 1980 के असम आंदोलन के पीछे असमिया अउर गैर असमिया विवाद रहे. असम आंदोलन में स्थानीय भाषा बोली अउर संस्कृति बचाओ क ही संघर्ष रहे. 1994 क अमस समझौता में भी 1971 के बाद असम में बाहर से बिशेषकर बांग्लादेश के आइल लोगन क पहचान कर बाहर करे क बात रहे. 2013 में सुप्रीम कोर्ट क पहल पर असम खातिर शुरू कइल गइल एऩआरसी प्रक्रिया में भी 1971 तक असमिया नागरिक के चिन्हित करे क प्रावधान रहे. असम आंदोलन कहे क त बांग्लादेशी नागरिकन के विरोध में रहे लेकिन मूल असमिया भावना गैर असमिया लोगन के विरोध में रहे.\nइहे कारण ह कि सीएए बनला क सबसे अधिका विरोध मूल असमिया लोगन के बीच होइल. जबकि एनआरसी से बाहर होइल5लाख लोगन के सीएए से आस जगल रहे कि उनके असम क नागरिकता फेरो वापस मिल जाई. 15000 भोजपुरी समाज के लोगन के त बिशेष आस रहे. एसे कि 1990 के अलग असम बनावे के आतंकवादी संगठन अल्फा के आंदोलन क सबसे ज्यादा शिकार बिहार अउर पूर्वांचल के भोजपुरी भाई लोग ही होइल रहे. अउर असम में भाजपा का परभाव बढ़े लागल त असमिया समाज में ओके भोजपुरी जनता पार्टी कहल गइल. असम में भाजपा के सरकार भी बनल. जाहिर ह कि उनकर सरकार बनावे में भोजपुरी समाज क भी हाथ रहे लेकिन अब उनकर परेशानी अउर बढ़ गइल ह. उनकरा समझ में ना आवत ह कि उनकर समाज केकरा पक्ष क बात करे... भाजपा के पक्ष क जे इ चुनाव में 15000 भोजपुरी भइयन के बारे में एगो शबद ना बोलत ह आ कि कांग्रेस के पक्ष क जे एक समय मतंग सिंह जइसन एगो सामान्य मनई के राज्यसभा भेज के भोजपुरी समाज क मान बढ़ौले रहे, अउर अब सीएए के रद्द करे क बात कर रहल ह. (लेखक सुशील कुमार सिंह वरिष्ठ पत्रकार हैं.)


बोनस – टटका खबर\nयूपी के सरकारी कर्मचारियन के बोनस के एलान\nयूपी के सरकारी कर्मचारियन के एह साल साढ़े तीन हजार रूपिया बोनस दीहल जाई. पिछला साल तीन हजार रुपिया दीहल गइल रहुवे. बाकिर पूरा बोनस ओह लोग के हाथे ना लागी. आधा बोनस ओह लोग के भविष्य निधि खाता में जमा क दीहल जाई. राज्य के करीब 14 लाख कर्मचारियन के एकर फायदा मिले वाला\nयूपी सरकार अपना नॉन गजटेड कर्मचारियन के बोनस दिहलसि\nचार हजार आठ सौ रुपिया से कम का ग्रेड के कर्मचारियन के यूपी सरकार एक महीना के तनखाह बोनस का रूप में दी. ई बोनस राज्य सरकार के कर्मचारियन का अलावे राज्य निधि से सहायता लेबे वाला शिक्षण संस्थान, स्थानीय निकाय आ जिला निकाय के कर्मचारियनो के दिहल जाई. अधिकतम बोनस पैंतीस सौ रुपिया होखी.


महुआ टीवी के कार्यक्रमन के समय बदलल – Anjoria\nApril 24, 2010 OmPrakash Singh टीवी, मनोरंजन 0\nभोजपुरिया परिवारन के चहेता चैनल महुआ टीवी के हर कार्यक्रम दर्शकन के दिलोदिमाग छाप लिहले बा. एने सोमार से एकरा कुछ धारावाहिकन के समय में बदलाव कइल गइल बा. साँझ साढ़े सात बजे से देखावल जा रहल प्रकाश झा के धारावाहिक बाहुबली अब सोमार से ले के बियफे ले साँझ सात बजे से देखावल जा रहल बा. विनय आनन्द के एंकरिंग से सजल गृहलक्ष्मी अब साढ़े सात बजे साँझ से सोमार से बियफे चार दिन देखावल जा रहल बा. गजेन्द्र चौहान आ उपासना सिंह के सशक्त अदायगी से सजल धारावाहिक सेन्हुर अब रात आठ बजे से देखावल जा रहल बा. इहो सोमार से बियफे ले.\nएगो कली के कहानी आँचल अब रात साढ़े आठ बजे से प्रसारित होखी. एगो रोमांचक मोड़ ले चुकल धारावाहिक बड़की मलिकाईनके समय अब सोमार से बियफे ले रात नौ बजे से, छात्र राजनीति पर आधारित धारावाहिक इम्तिहान रात साढ़े नौ बजे से प्रसारित कइल जा रहल बा.\nशुक आ शनिचर के प्रसारित होखे वाला हँसी आ मस्ती से भरल धारावाहिक लाफ्टर एक्सप्रेस साँझ सात बजे से आ अतवार के प्रसारित होखे वाला संडे भोजपुरी ब्लाक बस्टर मूवी साँझ सात बजे से प्रसारित होखल करी. समय में फेर बदल रउरे लोगन के सुविधा ध्यान में राखत कइल गइल बा. बाकी कार्यक्रम के समय पुरनके बा.


PARICHAY DAS / Bhojpuri page / Bejod India: भोजपुरी क सर्जनात्मकता/ परिचय दास\nMaintained by bejodindia.blogspot.com through biharidhamaka.blogspot.com\nBejod India ( National blog)\nOthers in Bhojpuri\nभोजपुरी क सर्जनात्मकता/ परिचय दास\nप्रेम क अनुवाद ना हो सकेला\n(मुख्य पेज जाईं- https://bejodindia.blogspot.com / हर 12 घंटा पर देखीं- FB+ Bejod )\n’’हमरा लग रहल बा कि हम कवनो विजन देख रहल बानी अउर तू ओह विजन में ना बाड़ू । बाकिर वोह विजन के देखत-देखत हमरा मन में एगो तन्मय उन्माद उमड़ रहल बा जवन धीरे-धीरे हमरा पूरा देह, पूरी आत्मा में छा रहल जात बा अउर हम एगो एनरजेटिक बदरी से घिर गइल बानी। हमरा भीतर से प्रकाश के प्रभा मण्डल फूट रहल बा। एह दशा में शब्द बिल्कुल बेकार बा, मुद्रा भी बेकार बा। बाकिर तू हमरा वोह तन्मय उन्माद के छू रहल बाडू-काहे से कि उ प्रभा मण्डल तोहरा के स्पर्श करत फइलत जा रहल बा अउर शब्द अउर मुद्रा से हट के एगो संवाद हो रहल बा। जहाँ हम ओह विजन से अभिभूत बानी, हमरा भितरियाँ स्थित तू हमरा उन्माद क देख रहल बाडू, छू रहल बाडू, महसूस कर रहल बाड़ू । तू वोह विजन के भी देख रहल बाड़ू । ऊ उन्माद तोहरा प छावल जाता। धीरे धीरे ऊ विजन अपने आप में महत्वपूर्ण ना रहेला। ऊ सिर्फ दूरस्थ पहाडी के तरह हो जाला जवन कि आपन तरफ आइल गूँज खातिर रिफ्लेक्टर क काम करेला। जवन महत्वपूर्ण बा, ऊ ह तन्मय उन्माद। विजन के सार्थकता ओह तन्मय उन्माद के उत्पन्न करे में बा। ...... अउर एह समय लागऽता कि न हम अन्तर के मथ के उमड़ रहल शब्द से डरतानी अउर न चुपचाप रहल धड़कन से। दूनो एकही चीज हवें अउर दूनो में हमहीं बानीं।’’\n-विजय देव नारायण साही\nभोजपुरी कबहूँ राजगद्दी के भाषा ना रहल। अजहू ऊ जनते क भाषा बा। पहिलहीं से ऊ संत आ भगत जन के भाषा रहल बा। भोजपुरी भाषा खाली संचरण के साधन ना हवे, अपितु सांस्कृतिक प्रवाहमयता के सेतु हवे। उ हमार अभिव्यक्ति के साथ-साथ हमार सौंदर्य व आवेग के भी आकार देले। हमरा के निर्गुण से सगुण बनावले। भाषा हमार मनुष्यता के जीवित रखेले। सृजनात्मता के विकास में कल्पना के प्रेरित करे के पीछे भाषा के आवेग की भूमिका बीज रूप में रहेला।\nजब हम एगो भाषा से दूसर भाषा में अंतरण करीला त ’संभवता’ के बावजूद बहुत कुछ छुट जाला।’ ऊ\nकवन अंतराल हवे जवन भाषा के एह अद्वितीयता देला। इ स्पेस कहां से आवेला ?\nआपने एगो कविता से उदाहरण:\nप्रेम क अनुवाद ना हो सकेला कौनो भाखा में\nन लइका के तुतलाहट क\nन इतरात फूल के कमनीयता क\nझरत पतइन के आख्यान क अनुवाद ना हो सकेला\nन घनहर छाँह क\nकम्प्यूटर में कंपोज ना हो सकेला अँखियन में झलकत करुना\nशब्दन में बयान ना हो सकेला जीवन भर के दुःख\nभोजपुरी भाषा हमरा के जड़ तक ले जाले। भाषा सामाजिक पक्ष के साथे साथ अंतः पक्ष के भी कलेवर देले। अतीत के समझे खातिर, वर्तमान से जूझत व भविष्य में प्रवेश के पीछे भाषा के महती भूमिका बा। सचमुच में आज भाषा पे विमर्श ’पावर डिस्कोर्स’ के रूप में भी हो रहल बा। आज जहाँ अंग्रेजी दुनिया भर के द्वार खोल रहल बा, वहीं अनेक बार दूसर भाषा ओकर वाणिज्यिक (आर्थिक), दबावकारी हैसियत के नीचे दबल महसूस करेला। अंग्रेजी के एकछत्र शासन के बदले विश्व के अन्य भाषा के विकास के दरवाजा भी बराबरी से खुले के चाहीं। एक जइसन विचारधारा, एक जइसन संस्कृति, एक जइसन भाषा-आदि विचार लोकतांत्रिकता व बहुवचनात्मता के विरुद्ध बा। एह में विकेंद्रीयता होखे के चाहीं। ’विविधता’ मनुष्य जाति के शक्ति हवे। एकरा के ’एक ही तरह’ या ’कठोर एकरूपता’ से ना जकड़े के चाहीं। कवनो भी राष्ट्र के आपन बात आपन भाषा में कहे से जवन आत्मसम्मान मिलेला, उ कहल नइखे जा सकत। एकर अर्थ कट्टरता के सृष्टि ना हवे या दूसर के निषेध नइखे। अन्यतर वैश्विक भाषा अपनावल व ओकरा के सम्मान दीहल भी आवश्यक बा अउर उ हमनीं के करीना जा।\nसाहित्य के अलावा मानविकी, विज्ञान तथा दूसर क्षेत्र में भी भारतीय भाषा के प्रयोग होखे के चाही । कवनो देश के स्वाधीनता के असली अर्थ त इहे होला। जब हम कवनो भाषा के प्रयोग करीना त ओहमें हमार इयाद होला, लालित्य होला। भाषा के गतिकी एही बात पर आधृत बा कि ओहमें ’हम’ कहाँ तक ’उपस्थित’ बानी। भारत बहुभाषिक-बहुसांस्कृतिक समाज के प्रतिनिधित्व करेला। ईहे एकर शक्ति ह। इ कुरुप तब बन जाई, जब भषा के कुरुचिपूर्ण दुराग्रह होखे। आधुनिक समय में जवना के हम ’हिन्दी’ कहनीं, उ ’खड़ी बोली’ के परिमार्जित रुप हवे। हमनीं के एह पर विचार करे के होखी कि आधुनिक चाहे समकालीन हिन्दी साहित्य से भोजपुरी चाहे मैथिली (या दूसर) क्रियापदन के समकालीन रचना काहे विरत कर दीहल गइल।\nएह पंक्तियन के लेखक भोजपुरी आ हिन्दी खड़ी बोली दूनो में लिखेलन। दूनो के प्रति उनकर मन में आदर बा। भोजपुरी अउर खड़ी बोली दूनो मिलकर साथ चलिहे सन बाकिर भोजपुरी के आपन जगह आ सम्मान अभीष्ट बा। राष्ट्रीयता के नया सिरा से समझल आ दुसरन खातिर ’स्पेस’ तलासलो भाषिक गतिकी के एगो महत्वपूर्ण पहलू हवे। उहाँ बहुवचनात्मकता आवश्यक बा। भाषा के दंभपूर्ण अतिवाद भी व्यर्थ बा। भाषा के पक्ष आत्मा के आवेग के हवे।\nजटिल स्वप्न, इच्छा आ छन के एकाग्र हमार भाषा हमें ’स्वत्व’ देले। भाषा हमनी के जीवन देला। भाषा हमनी के स्मृति देवेला। ऊ हमनही के होखले क अभिकेंद्रक (न्यूक्लियस) हवे।\nईहाँ- ऊहाँ के बाति घुमा-फिरा के काहें कहीं !\nपेड़- पालो वाले ताल नदी में\nउठेलीं : लहर, लहर, लहर\nप्रान के भाव-क्षेत्र में\nजल के गहनता में\nरउवां मालूम नइखे\nएही से हमनी के कौनों संधान\nसत्य संधानबा - आत्मा के ’उजास क भाषा’\nचहक-चहक चाँदनी निर्मल प्रसन्न\nसपना तिर जाला\nअँखियाँ के अंत: स्थल में\nआसमान क वितान-विस्तार\nएगो अँगना के कोना में\nकौनों पुरान बिरिछ के छाया में बजेले लोकधुन\n(- परिचय दास)\nदुनिया के कई गो देसन में भोजपुरी बोलल जाला। भारत के अलावा सूरीनाम, नेपाल, फिजी, त्रिनिदाद,माॅरिशस देश में भोजपुरी व्यवहार में बरतल जाला। कबीर, भीखन राम, धरनी दास, टेकमन राम, पवहारी, कीनाराम आदि महत्वपूर्ण भोजपुरी भक्त कवि रहलन। शंकरदेव के भाषो में भोजपुरी के एगो रूप देखल जा सकल जाला। गोरखनाथ के भाषा में भोजपुरी के आदि रूप देखल जा सकेला। उपरांत , तेगअली, बिसराम, दूधनाथ उपाध्याय आदि आवेलन। रघुबीर नारायण, मनोरंजन प्रसाद सिन्हा, चंचरीक एकर मुख्य भूमिका कवि के रुप में अदा कइलन। भिखारी ठाकुर, महेंद्र मिश्र लिखत लिखत लोगवन के कंठहार बन गइलन। गद्य में रविदत शुक्ल, राहुल सांकृत्यायन, रामेश्वर सिंह काश्यप, रामनाथ पांडेय आदि लोग महत्वपूर्ण बाड़न। विवेकीराय, चंद्रभूषण सिन्हा, दुर्गाशंकर प्रसाद सिंह, सत्यदेव ओझा आदि साहित्यकारन के योगदान स्वीकार कइल जाई। उदयनारायण तिवारी, कृष्णदेव उपाध्याय शोध के माध्यम से भोजपुरी भाषा-साहित्य के ढेर सगरो पहलू प्रस्तुत कइले बाड़न। समकाल में ढेर सारा रचनाकार रचनारत बाड़न। समकालीन लोगन पर लिखल आज आवश्यक आ कुशल सृजनात्मक कार्य ह | वोह लोगन पर फेरु कबहीं अलग से जल्दिये लिखाई | ऊ अपने भाषा में बेहतर रचना सृजित कर रहल बाड़न।\nभोजपुरी के वाचिक परंपरा बहुत महत्वपूर्ण बा। एह में सोरठी, बृजभार, सारंगा सदावृज, कुँअर विजयमल, बिहुला आदि लोकगाथा जनजीवन में रचल बसल बा। डाॅ सत्यव्रत सिन्हा के एह पर विशेष शोध कार्य बा। महादेवप्रसाद सिंह ’घनश्याम’ इनकर संकलित संपादित कइले बाड़न। भोजपुरी के मिठास पूरा दूनिया में प्रसिद्ध बा। हर भासा के एगो मिठास होला। भोजपुरी एगो कर्णप्रिय भाषा बा। एह भाषा में बनल फिल्म आपन विश्व बजार रखेला। एह भाषा के फिल्म के मार्केट हिन्दी के टक्कर के बा। ’बिदेसिया’, ’गंगा मइया तोंहे पियरीचढ़इबों’, दंगल आदि फिल्म क्लासिक मानल जाला।\nभोजपुरी लोगन द्वारा स्वयं के संबंध के विश्व के साथ देखल जाइल कवनो यांत्रिक प्रक्रिया ना हऽ। जवनआर्थिक ढाँचे के माध्यम से राजनैतिक अउर अन्य संस्था के उदय के साथ व क्रमिक रुप से संस्कृति, मूल्य, चेतना व अस्मिता के साथ सुव्यवस्थित चरण व छलाँग में घटित होखे। संघर्षशील वर्ग राष्ट्र के लिए शिक्षा मुक्ति का एगो उपकरनो बा । ई परस्पर विरोधी संस्कृतियन के बीच आपन विवेकशील विश्वदृष्टि के वाहक बा । पश्चिमी किस्म के सभ्यता, स्थिरता व प्रगति के बिल्कुल ओही रुप में स्वीकार करे के चेष्टा अंततः भोजपुरी मानस क आपन उपनिवेश बना लिही। आपन जड़ के महता के बचा के रखे के चाही। भोजपुरी मे एगो संवेदनशील मनुष्य के समतामूलक समाज के कल्पना बा, लेकिन एकर साहित्य नारा के उद्घोष नइखे । भोजपुरी खातिर साहित्य नारा नइखे । सर्जनशीलता खातिर अंततः संवेदना अउर चेतना हऽ। निवासी व प्रवासी के रुप में भोजपुरी लोगन समूचा विश्व वितान रचले बाड़न। माॅरिशस में आपन खून पसीने से गंगा व ओकर संस्कृति रचले बाड़न। सूरीनाम, नेपाल, गुयाना, त्रिनीदाद, फिजी, दक्षिण अफ्रीका आदि देशन में आपन श्रम से फूल खिलइले बाड़न।\nहमनी के जानत बानी जा कि उधार में लीहल भाषा या दूसर के अंधानुकरण से आपन साहित्य व संस्कृति के रचना विकसित करल संभव नइखे। हम भाषाई रुप से कभी कट्टर ना हनीं, काहे कि भोजपुरी जन के ई मानल बा कि भाषा आ साहित्य के बीच सांवादिकता बनल रहे के चाही। आपन वाचिक वलिखित परंपरा के गर्भ से रत्न-उत्खनन खातिर अब त चेष्टाशील होखे के चाही। संस्कृति के विविध क्षेत्रन में पुनर्जागरण के अगाध सृष्टि होखे के चाहीं ।\nभाषा के भण्डार विज्ञान, दर्शन, तकनीक व मनुष्य के अउर प्रयास खातिर खोलल जरूरी बा। शब्द-कौतुक एगो कला ह, लेकिन संस्कृति के प्रवाह शब्दन में मात्र अमूर्त सार्वभौमिकता से संभव नइखे। यदि हम वास्तव में चाहत बानी कि हमार बचन व हमार स्वयं के अभिव्यक्ति के लय प्रकट होखे तथा प्रकृति के साथ हमार रचाव के संवर्द्धन होखे त मातृभाषा भोजपुरी में सर्जना पर बल आवश्यक बा। इ कार्य अंधविचार से परिचालित ना होखे के चाही। आपन भाषा व परिवेश के बीच स्थापित सामंजस्य के प्रस्थान विंदु मान के दूसर भाषा सीखल जा सकेला। आपन भाषा, व्यक्तित्व व आपन परिवेश के बारे में कवनो ग्रंथि पाले बिना अन्य साहित्य व संस्कृति के मानवीय, लोकपरक व सकारात्मक तत्व के आनंद उठावल जा सकत बा। भोजपुरी विश्व दूसर साहित्य व भाषा से हमार रिश्ता रचनात्मक होखे के चाहीं न कि दबाव भरल उपनिवेशपरक। अंततः हमार संस्कृति व बिंब के सार्थक आधार अपने भाषा में संभव बा । समकालीनता के बीच स्वस्थ संबंध होखे के चाहीं, जवन कि मूल से ही संभव बा।\nभोजपुरी में रचना शाब्दिक बिंब के रूप में आत्म व जनसंघर्ष के रचनात्मक चेतना के न केवल स्वीकृति ह, अपितु संस्कृति के आत्म पहचानो बा। एह से गर्भ तक पहुँच कर रत्न-उत्खनन के संभावना अउर प्रबल होखी। भोजपुरी व साहित्य न केवल भारत अपितु विश्व में भविष्यमुखी दृष्टि रखेला। भोजपुरी के भविष्य आपन सर्जनात्मकता के कारण उज्जवल बा, बस वोम्मे रचत रहे के चाही ।\nलेखक - परिचय दास\nलेखक के ईमेल - parichaydass@rediffmail.com\nSend your comment through email at editorbejodindia@gmail.com and mention the date and title of the original post. You can also send your comment through the contact form given at the bottom of the blog in web/ desktop version.\nप्रेम क अनुवाद ना हो सकेला (मुख्य पेज जाईं- https://bejodindia.blogspot.com / हर 12 घंटा पर देखीं - FB+ Bejod ) ...\nमाँ से ही आइल फसलन के ... / परिचय दास रचित भोजपुरी कविता\nमाँ से ही आइल फसलन के हरियरी हमरा भित्तर आमें के बउरी से मंहकत भाषा माँ पहुंचवली अन्तःस्थल में हमरा .. मातृ भ...\nबुद्ध : रंगन क समुज्ज्वल समारोह / परिचय दास\nकहल-सुनल-5 बुद्ध- रंगन क समुज्ज्वल समारोह एशिया के बुद्ध कइसे एक करेलें ? अहिंसा आ मनुष्यता के जरूरत आज पहिले से अधिका काहें ...\nई भोजपुरी ब्लॉगS हS. एकरा में भोजपुरी के वर्तमान सरताज परिचय दास जनता के समक्ष अपन रचना के रखहिं.\nHemant Das 'Him'\nEmail - editorbejodindia@gmail.com\nपरिचय दास (Parichay Das)\nकविता के मद्धिम आंच में\nपरिचय दास कृत एगो भोजपुरी पुस्तक\nप्रकाशित रचना के कोपीराइट लेखक और अनुवादक के बा. जहां लेखक/अनुवादक के उल्लेख नइखे उहाँ ब्लॉगर के.. Simple theme. Powered by Blogger.


चलीं रावण पर राम के विजय पर्व मनावल जाव. – Anjoria\nOct 6, 2011 विजय पर्व\nविजया दशमी पर्व असत्य पर सत्य के, अपराध पर न्याय के विजय पर्व हऽ. एकरा के हमनी का बहुविधि मनाइले सँ. रामलीला का मैदान में लागल रावण के बड़हन बड़हन पुतला फूंकल जाला बाकिर हर साल रावण ओहू ले बड़ रूप में फेरु से आ जाला. खाली पुतले बनि के ना, समाज के जिनिगियो में.\nवइसने एकाध रावण हमनियो का पलले पोसले रहेनी सँ अपना आँतर का कोना में, जेकरा के केहू ना देख पावे बाकिर जे हमनी के हमेशा संचालित करत रहेला, अपना काबू में लिहले राखेला. ओह रावण के, अपना आसुरी प्रवृति के, अपना बेसम्हार लालच के, दोसरा खातिर घिन, खीस, नफरत, हिंसा के भावना के मारल ओतने जरूरी होला.\nत आईं, आजु अपना से वादा कइल जाव कि हम आगा बढ़ब, बाकिर केहू के लंघी ना मारब. अपना फायदा के काम करब बाकिर ओकरा खातिर दोसरा के नुकसान करे के काम ना करब. कवनो आदमी खातिर अपना मन में घिन, नफरत, खीस के जगहा ना देब. हर ओह आदमी के माफ कर देब जे कबो हमनी के नुकसान चहुँपवले रहे भा नुकसान चहुँपावे के कोशिश कइले रहे. संगही संगे अपना के अइसन बनायब कि केहू हमनी के नुकसान ना चहुँपा सके. दिग्विजयी बनला के सपना ना देखब बाकिर अपना के हमेशा बेहतर बनावे में लागल रहब. लाभ कमाये खातिर केहु का साथे बेइमानी ना करब. ना त आपन बलिदान देब ना दोसरा केहू के बलिदान लिहला के कोशिश करब.\nएह सब में हर बात हमनी का अपना काबू में बा. एहमें कवनो बाति दोसरा पर निर्भर नइखे. दोसर का करत बा ओकरा से हमनी के फैसला ना बदले के चाहीं. एह बाति में रउरो बहुते कुछ जोड़ सकीले, मन करे त छोड़ सकीलें. आजु रावण के दसो मूड़ी ना काट सकीं त एकाध गो के जरूरे काट गिरावे के कोशिश करीं. ई हिंसा ना होखी, संयम होखी.


टटका खबर, (सोमार, 23 मार्च 2015) – टटका खबर\nMar 23, 2015 News in Bhojpuri, उत्तर प्रदेश, टटका खबर, बिहार\n(अतवार, 22 मार्च के खबर)\nभूमि अधिग्रहण विधेयक का बारे में चलत बहस के सीधे किसानन का बीच ले जात अतवार का दिने प्रधानमंत्री नरेन्द्र मोदी अपना ‘मन के बात’में कहलन क एह बारे में विपक्ष गलतबयानी क के किसानन के भरमावे का फेर में लागल बा. कहलन कि विधेयक किसाने का फायदा खातिर ले आवल गइल बा आ विपक्ष किसानन का खिलाफ षडयंत्र करे में लागल बा.\nकहलन कि पिछला विधेयक में कुछ कमी रहला का चलते विकास के काम ना हो पावत रहुवे एहसे ओकरे के सुधारे के कोशिश कइल गइल बा आ अबकी का विधेयक में किसान के मिले वाला मुआवजा बहुते बढ़ा दिहल गइल बा. साथ ही जमीन के मालिक आ ओह पर काम करे वाला मजदूरो के घर के कवनो बेकत के नौकरी दिहल जरूरी बना दिहल गइल बा.\nकहलन कि पहिले बंजर जमीन आ आखिर में जा के खेतीवाला जमीन के अधिग्रहण कइल जाई. कहलन कि राजमार्ग का दुनू ओर एके किलोमीटर में जमीन लिहल जाई जवना से रोजगार के अवसर बढ़ी आ इलाका के विकासो होखी. एह में ओकरा अगल बगल के गांवो के लोग के रोजगार के मौका बढ़ जाई.\nदोसरा तरफ विपक्ष के कहना बा कि मोदी सही बात नइखन बतलावत. विपक्ष आपन जमीन जात देख के एकजुट हो गइल बा आ अन्ना हजारे जइसने आन्दोलन गुरू के पीछे खड़ा होखे में त ना सोनिया गाँधी के दिक्कत बा ना करूणानिधि के.\nनई दिल्‍ली में संसद भवन परिसर के एगो एसी संयंत्र में वेल्डिंग का दौरान आग लाग गइल जवना पर काबू पा लिहल गइल. केहू के घवाहिल होखे के खबर नइखे. एह पर चिंता जतावत राष्ट्रपति प्रणव मुखर्जी कहलन कि एह तरह के हादसा रोके के हर संभव कोशिश करे के चाहीं आ अधिकारी तय करसु कि आगे फेरू अइसन घटना जन घटे.\nउत्‍तरप्रदेश के देवरिया जिला में तीन गो दलित बहिनन के हत्‍या के मामिला में पुलिस तीन गो आरोपियन के गिरफ्तार क लिहलसि. कटियारी गाँव में शनिचर का दिने एह लड़िकियन के लाश मिलल रहुवे.\nबिहार बोर्ड के मैट्रिक परीक्षा में सोमार का दिने होखे वाला हिन्दी के परीक्षा टार दिहल गइल बा काहे कि शनिचर का दिने भइल परीक्षा में गलती से एह परीक्षा के पेपर बँटा गइल रहे. बाकिर दुसरका पाली में होखे वाला परीक्षा जारी रही.\nबिहार स्थापना दिवस के मौका पर पटना के गांधी मैदान में आयोजित समारोह के संबोधित करत मुख्यमंत्री नीतीश कुमार कहलन कि ई दिन बिहार के गौरवशाली इतिहास ईयाद करे के दिन ह. तीन दिन चले वाला एह समारोह में शास्त्रीय संगीत, सुगम संगीत, लोक संगीत, नृत्य, कवि सम्मेलन आ मुशायरा के आयोजन कइल गइल बा.\nमुख्यमंत्री नीतीश कुमार फेरू दोहरवलन कि अगल राज्य में बिजली के हालत सुधार ना पइहें त अगिला चुनाव में वोट मांगे ना अइहें.\nरोहतास जिला के दावथ इलाका के मलियाबाग गांव का नियरा एगो ट्रक से कचरा के एगो औरत समेत दू लोग के मौत हो गइल. रोहतासे के संझौली इलाका में एगो सड़क हादसा में मोटर साइकिल सवार दू आदमी के मौत हो गइल.


"भोजपुरी अमन" साप्ताहिक पत्रिका के नयका अंक – Anjoria\nदेश आ समाज पुस्तक चर्चा सरोकार साहित्य\n"भोजपुरी अमन" साप्ताहिक पत्रिका के नयका अंक\nApr 18, 2013 भोजपुरी अमन\nसाप्ताहिक बाकिर नियम से ना छप पावेला पत्रिका भोजपुरी अमन के १२ अप्रेल के अंक हमरा लगे स्कैन कर के आइल त एकर बारहो पन्ना पलट गइनी. पूरा पत्रिका भोजपुरी में बा आ सगरी ना त अधिकतर सामग्री भोजपुरी सरोकारन से जुड़ल बा. आजु जब मासिक पत्रिकन के काम भर के रचना नइखे मिल पावत, चलावे लायक पाठकन के संख्या नइखे हो पावत ओह हालात में एगो साप्ताहिक पत्रिका के प्रकाशन के कोशिश दुस्साहसे कहल जाई. डा॰ जनार्दन सिंह एह ला बधाई के पात्र बानी.\nसाप्ताहिक पत्रिका के अंदाज में “भोजपुरी अमन” में समाचार प्रमुखता से बा साहित्य के कमी बा. बाकिर ओह कमी के कुछ बढ़िया निबन्ध से पूरा करे के कोशिश कइल गइल बा.\nसाप्ताहिक पत्रिका में अगर फिलिम आ संगीत से जुड़ल कुछ खबर दिहल जा सके त पाठकन के रुचिगर लागी. जइसे कि काम के दवाई खियावे खातिर ओकरा के कैप्सूल में बंद कर के दिहल जाला. कैप्सूल का चलते दवाई के कड़ुआहट छिप जाला आ दवाई के काम करे के मौका मिल जाला.\nएह अंक में एगो निबंध पर ध्यान चल गइल जवना में एह अंक के अतिथि संपादक वशिष्ठ दुबे भोजपुरी के सेवा में लागल लोग का नामे एगो खुला चिट्ठी लिखले बाड़न. भोजपुरी इलाका के परिधि देखावत बतावत दुबे जी लिखले बानी कि “प्रचुर ऐतिहासिक संस्कृति के धरोहर रहला के बावजूद हमनी के संस्कृति के अवदमन भाषाई साम्राज्यवाद, सिनेमा, सीरियल, भोंड़ा गीत इत्यादि के द्वार हो रहल बा. इ हमनी खातिर लज्जा आ अपमान के बात बा”\nलेखक के एह बात के बड़हन शिकायत बा कि समृद्ध आ विकसित भाषा होखला क बावजूद देश के आन्हर, गूंग, बहीर सरकार एह भाषा के आजु ले आठवीं अनुसूची में ना डललसि. एकरा के भोजपुरियन के कमजोरी बतावत दुबे जी एहु बात पर जोर दिहले बानी कि भोजपुरिया इलाका के बेहिसाब आर्थिको शोषण कइल जात बा. एहसे एहीजा के मनही के हर तरह के आर्थिक, सामाजिक, सांस्कृतिक आ शैक्षिक शोषण से मुक्त करे ला नया सिरा से संग्राम करे के पड़ी.\nसाथही बतावल जरूरी लागत बा कि पत्रिका के लेखन से आ अउरियो सामग्री से साफ बा कि पत्रिका आनंद मार्ग से जुड़ल बिया. एक जमाना में आनन्द मार्ग देश के कई इलाकन में ओहिजा के भाषाई आधार पर आन्दोलित करे के कोशिश कइले रहुवे बाकिर एके तीर से कई शिकार करे का फेर में ओकरा असफलता हाथे लागल. एने एह पत्रिका के माध्यम से लागत बा कि आनंद मार्ग के लोग फेर सक्रिय होखे लागल बा. भोजपुरी के मामिला कवनो निहित स्वार्थ के हाथ में पड़े देबे से बचावहु के ओतने जरूरत बा जतना भोजपुरी के धंधेबाजन के हाथ में पड़े देबे से बचावे के.\nभोजपुरी अमन के संपर्क सूत्र\nडा॰ जनार्दन सिहं,\n३७, हिम सिटी, देवा रोड, मटियारी, चिनहट,\nसत्ता दखलियावे के बारूदी सुरंग पर बइठल बंगाल


‘सपूत’ बिहार में रिलीज भइल – Anjoria\nफिल्मकार आ लेखक महेश पांडे के फिलिम ‘सपूत’ 28 जून के बिहार में धमाकेदार ढंग से रिलीज हो गइल. ओपनिंग बढ़िया मिलल बा. हर जगहा सबरेही से लमहर लमहर लाइन लागल रहे दर्शकन के आ हाउसफुल के बोर्ड जल्दीए टंगात गइल. दू गो नायक बाड़े एह फिलिम में खेसारीलाल यादव आ मनमोहन तिवारी. अउरी कलाकारन में मनोज वर्मा, काजल सिंह, बृजेश त्रिपाठी, उमेश सिंह, मनोज टाईगर, संजय पाण्डे आ नवोदित नायिका खुशबू बाड़ी.


खबर एक नजर में (25 जून 2011) – टटका खबर\nसरकार डीजल किरासन रसोई गैस के दाम बढ़वलसि\nकाल्हु केन्द्र सरकार का फैसला का बाद रसोई गैस के दाम में पचास रुपिया हर सिलिण्डर पर, डीजल तीन रुपिया हर लीटर पर, आ जन वितरण प्रणाली के किरासन तेल पर दू रुपिया हर लीटर पर बढ़ा दिहल गइल बा. डीजल के दाम बढ़ला का बाद बाजार में मिले वाला हर चीज के दाम बढ़ जाई. बाकिर सरकार एह सब से बेपरवाह बिया. जनता में ओकरा खिलाफ बढ़ रहल नाराजगी का बावजूद ऊ ई दाम बढ़ा के जनता के अउरी रिगवले बिया कि कर ल जवन करे के बा ! सरकार के एह फैसला का बाद आजु पूरा देश में जगहे जगह प्रदर्शन हो रहल बा आ विपक्षी दल खास कर के भाजपा आ समाजवादी पार्टी सबले आगा बिया. सरकार के समर्थन देबे वाला पार्टियनो में से कुछ पार्टी नाराज बाड़ी सँ जइसे कि ममता बनर्जी के पार्टी एह मुद्दा पर सरकार के साथ नइखे. अलग बाति बा कि अपना अपना मजबूरी से तृणमूल, द्रमुक, अन्ना द्रमुक, सपा, बसपा जइसन पार्टी सरकार के खिलाफ ढेर दूर ले जा ना सकीहें.\nलोकपाल बिल पर कांग्रेस अपना सरकार का साथे बिया\nकांग्रेस कार्यसमिति के बईठका में काल्हु तय भइल कि कुछ जिद्दी लोग के दबाव का आगा ना झुक के सरकार बढ़िया कइलसि. कांग्रेस प्रवक्ता जनार्दन द्विवेदी बतवले कि अब एकर मसविदा कैबिनेट का लगे भेजल जाई आ देश के राजनीतिक दलन से राय माँगल जाई. काल्हु अन्ना टीम के लोग भाजपा नेता आडवाणी का लगे गइल. अन्ना के कहना बा कि कपिल सिब्बल कहत बाड़े कि ऊ संविधान से उपर के बात मनवावल चाहत बाड़न त एकर फैसला सगरी राजनीतिक दल उनुकर ड्राफ्ट पढ़ के करसु त सब साफ हो जाई. एही खातिर काल्हु भाजपा नेता से मुलाकात कइल लोग. दोसरो राजनीतिक दल के नेता लोग से मिले वाली बिया अन्ना टीम बाकिर तबले कांग्रेसियन के मसाला मिल गइल कि अन्ना आ भाजपा के मेल जोल सामने आ गइल बा.\nकांग्रेसी दबाव का सामने मानवाधिकर आयोग नव गइल\nयुवराज के कहल बाति के झुठलावे वाला मानवाधिकार आयोग के रिपोर्ट के जइसन आलोचना कांग्रेसी नेता करे लागल बाड़न ओकरा के देखत काल्हु आयोग आपन सफाई देत कहले बिया कि अबही रिपोर्ट के अंतिम रूप नंइखे दिहल गइल आ जवन खबर आ रहल बाड़ी सँ तवन बेबुनियाद बाड़ी सँ. काल्हु मानवाधिकार आयोग यूपी सरकार के नोटिस भेज के पूछले बिया कि डा॰ सचान के मौत का बारे में आयोग के सूचना काहे ना दिहल गइल जबकि उनुकर मौत कस्टडी का दौरान भइल. आयोग एह मामिला के सगरी कागजातो मँगवले बिया.\nपूर्णिया सीट के उपचुनाव में मतदान आजु\nपूर्णिया विधानसभा सीट के उपचुनाव में आजु मतदान शुरु हो गइल बा. कड़ा सुरक्षा का बीच मतदान करावल जा रहल बा. साँझ पाँच बजे ले वोट डालल जा सकेला आ वोट के गिनिती उनतीस जून के करावल जाई.\nबिहार सरकार काल्हु शिक्षक पात्रता परीक्षा के फार्म बिक्री के नयका तारीख घोषित कर दिहलसि. अब फार्म के बिक्री एगारह जुलाई से शुरु होखी. पहिले एक जुलाई से फार्म मिले वाला रहे. फार्म के बिक्री अब चौबिस जुलाई ले कइल जाई. फार्म उनतीस जुलाई से जमा कइल शुरु होखी आ ओही केन्द्र पर जमा करे के पड़ी जहवाँ से फार्म खरीदल गइल रहे. फार्म के दाम एक सौ रुपिया राखल गइल बा. अबही परीक्षा के तारीख के एलान नइखे भइल.\nडा॰ सचान के मौत के जुडीशियल इंक्वायरी\nलखनऊ के डिप्टी सीएमओ डा॰ सचान के जेल अस्पताल में भइल संदेहास्पद मौत के परिजन आ विरोधी दल हत्या बतावत बाड़े आ सरकार से एह मामिला के सीबीआई जाँच करवावे के माँग करत बाड़े. बाकिर सरकार एह मामिला के सीबीआई जाँच करावे के तइयार नइखे आ जुडीशियल इंक्वायरी शुरु करा दिहले बिया. इलाहाबाद हाई कोर्टो सीबीआई जाँच के आदेश देबे से नकार दिहलसि आ कहलसि कि एह मामिला के नियमित सुनवाई अट्ठारह जुलाई के कइल जाई. एह फैसला का बाद डा॰ सचान के परिजन उनुकर अंतिम संस्कार कर दिहले.\nएगो अउरी बसपा विधायक पार्टी से निलंबित\nमायावती काल्हु बिजनौर से अपना विधायक शाहनवाज राणा के पार्टी से निलंबित कर दिहली. राणा के दू गो भाईयन पर मुजफ्फरनगर में दिल्ली से आइल दू गो युवतियन का साथे बलात्कार के कोशिश के आरोप लगावल गइल बा. पुलिस एह मामिला में ओह दुनु भाईयन आ राणा के गनर समेत पाँच जने के गिरफ्तार कर लिहले बिया. विधायक का कार से जवना में विधायको सवार रहलन दुनु लड़िकियन के अपहरण कइल गइल रहे आ कारे मे बलात्कार के कोशिश भइल रहे.


भोजपुरी में देश दुनिया के खबर (मंगल, 12 मई 2015) – टटका खबर\nMay 12, 2015 News in Bhojpuri, टटका खबर, भोजपुरी में खबर.\nजुर्माना लगावल जाई आ ओइसन जगहा काम करे वाला लोग पर पचीस हजार रुपिया जुर्माना लगावल जाई. राज्य सरकार फिलहाल एकरा के बारह गो जिला में लागू क दिहले बिया आ बाकिओ जगहे जल्दिए लागू करा दीहल जाई.\nदेश मे` गरीबन के गिनिती बढ़ावे जात बिया केन्द्र सरकार. एकर मतलब ई भइल कि अब गरीबी मापे के पुरनका पैमाना का जगहा नया पैमाना बनावल जाई जवना से पहिले से अधिका लोग गरीब मान लीहल जइहें आ ओह लोग के गरीबन के मिले वाला सहायता मिले लागी. पिछला सरकार गरीबी के पैमाना अइसन बना दिहले रहुवे कि बहुते गरीबन के ओह दायरा से निकाल दीहल रहे.\nझारखंड में चल गइल गाँवन के नक्शा देबे से बिहार सरकार मना कर दिहले बाया. बिहार सरकार के कहना बा कि जबले सगरी बाँट बखरा वाला मामिला सलटा नइखे लीहल जात तबले ई नक्शा ना दीहल जाई. एह बात के जानकारी झारखंड के राजस्व व भूमि सुधार मंत्री अमर कुमार बाउरी सोमार का दिने मीडिया के दिहलें.\nबिहार में नर्सिंग होम भा क्लिनिक चलावे खातिर अब लाइसेंस लेबे के पड़ी आ बिना लाइसेंस क्लिनिक भा नर्सिंग होम चलावे वाला के पचास हजार से ले के पाँच लाख तक के आतंकी इस्लामिक स्टेट के खलीफा अबु बकर अल बगदादी के रीढ़ में लागल चोट का बाद लकवा मार दिहले बा आ ऊ चल फिर नइखे सकत बाकिर बोले आ सुने के ताकत मौजूद बा. एह हालात में संगठन के शूरा आपन नया खलीफा चुने वाली बिया जे आराम से सीरिया आ इराक के मोर्चा पर आ जा सके.\nयूपी के बहराइच से पन्द्रह साल से फरार चलत इस्लामिक आतंकवादी इरफान अहमद के गिरफ्तार कर लीहल गइल बा. ओकरा पर लश्कर के आतंकी होखे आ इंडियन मुजाहिदीन संगे मिल के काम करे के आरोप बा. इरफान बहराइच के नजीरपुरा के रहे वाला ह आ ठेर दिन से नेपाल में लुका के रहत रहुवे. स्पेशल सेल के पता चलल कि ऊ बहराइच आवे वाला बा त पुलिस घेराबंदी क के ओकरा के गिरफ्तार कर लिहलसि.\nएह घरी लागत बा कि देश के अदालत अपराधियन के जमानत देबे के हाराबाजी में लागल बाड़ी स. आरोपियन के भलही जमानत ना मिल पावे बाकिर दोषी साबित हो चुकल लोग के धड़ाधड़ जमानत दीहल जा रहल बा. अउर ना त निचला अदालतन के फैसले रोक दीहल जात बा. हालही में सलमान खान के जमानत मिलल, फेर काल्हुए जयललिता पर नाजायज संपति राखे का मामिला के रद्द क के बरी क दीहल गइल आ काल्हुए सत्यम घोटाला के दोषी रामलिंगम राजू समेत सगरी दोषियन के जमानत दे दीहल गइल. बाकिर साध्वी प्रज्ञा ठाकुर पर चार्ज शीट तकले नइखे बनल बाकिर पिछला छह बरीस से उनुका के जेल में राखल गइल बा. जबकि साध्वी प्रज्ञा ठाकुर कैंसर के मरीज हई आ उनकर तबियत बहुते खराब चलत बा.\nस्कूटी से अपना बेटी के स्कूल से ले के लवटत मेहरारू के दिल्ली के एगो हेड कांस्टेबल चालान करे के धमकी दे के दू सौ रुपिया घूस मँगलसि आ ना मिलल त ईंटा मार के ओकर कपार फोड़ दिहलसि. बाद में घटना के वीडियो सामने आ गइल आ ओह कांस्टेबल के निलंबित कर के गिरफ्तार कर लीहल गइल.\nविधानसभा के चुनाव त अबही देर बा बाकिर विधान परिषद के चुनाव कपारे आइल बा. एह चुनाव खातिर सीट के बॅटवारा के मसला राजद आ जदयू का बीच नइखे सलटत आ अब जदयू एह खातिर बँवारा गोलन से आ कांग्रेस से सौदाबाजी करे में लागल बिया.\nगरमी के मौसम आवते यूपी के लोग त्राहिमाम करे लागल बा काहें कि बिजली के अंधाधुंध कटौती चालू हो गइल बा. जहाँ मुलायम के परिवार के लोग सांसद विधायक बा ओह जगहन पर त बेहिसाब बिजली मिलत बा बाकिर दोसरा इलाकन के जरूरतो भर बिजली नइखे देत अखिलेश सरकार.\nजनता परिवार के अलग अलग गोल के आपस में विलय के बात पर अनबन के खबरन का बीच बिहार के मुख्यमंत्री नीतीश कुमार के कहना बा कि एह बात पर पाछे हटे के सवाले नइखे. कहलन कि सभे मिलके एकर एलान क दिहले बा आ मुलायम सिंह के पार्टी के अध्यक्ष बना दिहले बा. ओने हिंदुस्तानी आवाम मोर्चा के संस्थापक आ हालही में मुख्यमंत्री रहल जीतन राम मांझी के कहना बा कि एह लोग के निजी फायदा लेबे के मकसद का चलते जनता परिवार के महाविलय कवनो हाल में ना हो सकी.\nएक महीना से बेसी समय से हड़ताल पर चलत बिहार के नियोजित शिक्षक लोग आखिरकार सोमार का दिन से जेल भरो अभियान शुरु क दीहल. सोमार का दिने राज्यभर से शिक्षक लोग के गिरफ्तारी देबे के खबर आइल बा. कहत बा लोग कि माँग पूरा होखे तकले जेल भरे के अभियान जारी रही.\nचंदौली जिला के जलालपुर गाँव में सोमार का दिने घुसल तेंदुआ के एगो घर में बंद कर दीहल लोग आ अब वन विभाग के अधिकारियन के इंतजार होखत बा जे आवे आ ओकरा के पकड़ के ले जा सके. टीम कानपुर से आवे वाली बा.\nपश्चिम चम्पारण जिला के साठी इलाका के सतवरिया गॉव का नियरा माटी लादल ट्रैक्टर पलटला से एगो नवही के मौत ठाँवे पर हो गइल आ दू जने के घाहिल हाल में अस्पताल में भरती करावल गइल बा.\nसारण जिला के भेल्दी इलाका के मलाही गांव का नियरा एगो फेड़ पर लटकत नवही के लाश मिलल बा. पुलिस ओकरा के पोस्टमार्टम खातिर भेज दिहले बिया.\nतमिलनाडु के मुख्‍यमंत्री रहल जयललिता के मालूम आमदनी से बेसी के संपति राखे खातिर चलत मुकदमा में कर्नाटक उच्‍च न्‍यायालय सोमार का दिने सगरी आरोपियन के बरी कर दिहलसि. निचली अदालत में जयललिता के दोषी मानत एक अरब रुपिया के जुर्मानो लगावल गइल रहुवे बाकिर उच्च न्यायालय सगरी आरोपियन के पाक साफ कर दिहलसि. अब जयललिता फेरू तमिलनाडु के मुख्यमंत्री बन जइहें. एह खबर का बाद पीएम मोदी जयललिता के फोन क के बधाई दिहलन.\nलोकसभा से अघोषित विदेशी आय आ परिसम्‍पत्ति करारोपण विधेयक 2015 के ध्‍वनिमत से सोमार का दिने पारित कर दीहल गइल. अब आपन विदेशी आय लुकावे छिपावे वाला लोग के तीन बरीस से दस बरीस तक के जेल के सजाय मिल सकेला. अलग बात बा कि समरथ के नहीं दोष गुसाईं वाला अदालती रुख का चलते कवनो बड़का आरोपी के सजा मिल पाई कि ना. उमेद कइला के कवनो वजह नइखे लउकत. हँ छोटका चोर आ मध्यम वर्ग के लोग के परेशानी जरूर बढ़ जाई काहें कि ओह लोग का लगे बड़का वकीलन के देबे लायक फीसे ना जुड़ी जे अदालत से ओह लोग के बरी करा पावे.\nबाम्बे स्टाक एक्सचेंज के सेंसेक्स सोमारो का दिने जम के बढ़ल. सोमार का दिने सेंसेक्स में 402 अंक के उछाल आइल. शुको का दिने जोरदार बढ़ती भइल रहुवे आ अब कुछ दिन ले ई उछाल बढ़त रहे के उमेद जतावल जात बा काहें कि विेदेशी निवेशकन पर लागे वाला टैक्स के मसला दरी का नीचे दबा दीहल गइल बा.\nबॉलीवुड बादशाह आ कोलकाता नाइटराइडर्स टीम के मालिक शाहरूख खान बियफे का दिने मुंबई में होखेवाला मैच ना देख पइहें काहें कि उनुका पर वानखेडे स्टेडियम में घुसे पर पाबन्दी लागल बा. पिछला साल एमसीए एह पाबन्दी के हटावे के मन बना लिहले रहुवे बाकिर बाद में टार दिहलसि आ अबले पाबन्दी बरकरार बा.\nसोमार का दिने हैदराबाद में भइल आई.पी.एल. मैच में सनराइजर्स हैदराबाद टीम किंग्स इलेवन पंजाब टीम के पाच रन से हरा दिहलसि.\nब्राजील, रूस, भारत, चीन आ दक्खिन अफ्रीका के बनावल नयका ब्रिक्स बैंक के अध्यक्ष भारत के आईसीआईसीआई बैंक के चेयरमैन रहल के डी कामथ के बनावल गइल बा. इनकर कार्यकाल पाँच बरीस के होखी.\nदेश के बैंकन के दीहल कुल कर्जा के एक तिहाई हिस्सा महज एगारह हजार कंपनियन का लगे बा जवना में से ढेरे कर्जा डूब गइल बा भा डूबे का कगार पर बा. बड़का कर्जदार अपना रसूख के इस्तेमाल क के बैंकन से बड़हन कर्जा ले लेबेलें आ बाद में लवटइबो ना करसु. बैंक में आम आदमी अपना मेहनत के कमाई जमा कर के पूंजी देला जवन पूंजी एह बड़कन के कामे आ जाला आ आम आदमी तिकवते रहि जाला जब ओकरा कवनो करजा के जरूरत होला.


मोथा आ मूंज के जिद आ धार के गजल – भोजपुरी साहित्य सरिता\nभोजपुरी के कवि शशि प्रेमदेव के दूगो गजल भोजपुरी के पत्रिका ‘पाती’ के अलग अलग अंक में जब पढ़लीं त ई महसूस भइल कि एह कवि के ठीक से पढ़े के चाहीं। ई कवि आज के समय के कटु सत्य के अपना गीत- गजल के विषय बना रहल बा। ऊ समय के सांच के कहे में नइखे हिचकत। सांच कहल आज कतना कठिन भ गइल बा, ई हमनी के बूझ- समुझ रहल बानी जा। हमनी के जाने के चाहीं कि हर थाना में चकुदार (चौकीदार) होलें। उनकर काम रहत रहे रात-बिरात पहरा देल। पुलिस विभाग के आखिरी कर्मी ऊ होलें। कम तनखाह, कम सुविधा। पता ना अब ई पोस्ट बा कि खतम कर देल गइल। एह बीचे ई शब्द बड़ा जोर शोर से राजनीतिक गलियारा में उछलल। सत्ता के शीर्ष प विराजमान आदमी अपना के चौकीदार घोषित कइलस। पुलिस विभाग के अदना-सा कर्मचारी वाला पद के देश के सत्तापक्षी राजनीतिक गलियारा में बड़ा उछाल मिलल। आ एही बीचे कतने बड़- बड़ पूंजीपति आ कारोबारी ना जाने कतने हजार करोड़ रुपया के घपला क के देश छोड़ देलें। थाना के चकुदार पहरा देत रहल आ चोरी होत रहल। सत्तासीन चौकीदार ताल ठोकत रहल, आ फरार होखे वाला फरार हो गइल। कवनो कवि जब एह बात के विषय बनाई त ओकरा लगे ई सुविधा रही कि ऊ चौकीदार के पहरेदार कहे आ एह सांच के अपना अंदाज में कहे –\n” अजबे नूं अबरी के पहरेदार भेंटाइल बा\nपहरा देता बाकी दूनो आंखि मुनाइल बा!”\nई लाइन हम ‘पाती’ (मार्च-जून 2018) से लेले बानी। ई गजल एह तरे शुरू होत बा-\n” अंखियन में ना जे कइसन दो चान समाइल बा\nपछिले फागुन से नद्दी कs नीन हेराइल बा।”\nनदी के नीन हेराइल के खास अर्थ बा। नीन पिछिले फागुन से हेराइल बा। फागुन में नदी के नीन हेराना मतलब सुहाना समय में एह बात के चिंता कि आगे के समय सुकून वाला नइखे। ओकर पानी आ रवानी खतरा में पड़े वाला बा। ठीक एही के बाद बा पहरेदार वाली लाइन। ‘पहरेदार’ एह सबसे वाकिफ बा आ आंख मुनले बा। बलुक ई कि जे एह के लेके चिंतित बा,ओही प ऊ रंज बा।\nएगो गजल में शशि प्रेमदेव मोथा के जिकिर करत बाड़न। ऊ गजल ‘पाती’ सितम्बर 2014 में छपल बा। मोथा के आन्ही से कुछ ना बिगड़ी।\nबर – पीपर के जरूर कुछ बिगड़ सकेला। निराला जी के कविता ‘बादल राग’ इयाद आवत बिया। खूब बूनी परी त घास के का बिगड़ी। महल अटारी प जरूर खतरा रही। जेकरा के कवि निराला जी आतंक महल कहत बाड़न। बहुते कवि दूब के जिकिर कइले बाड़न। दूब के जिजीविषा के। कवि केदारनाथ सिंह दूब प खूब बात कइले बाड़न। मोंथा प बहुते कम कवि लिखले बाड़न। मोंथा एगो खास तरह के घास ह, जवन अपना जगह से जाए के नांव ना लेला। जहां होई ऊहां जम के रही। कतनो केहू उखाड़ो। एकर सोर बहुते नीचे गड़ल रहेला। गिरह अस होला। खेत लाख जोत – कोड़ के राखे केहू, ई बेजमले ना रही। बहुते जिद्दी होला एकर जर – जरोह। गजल में बा कि आन्ही एकर का बिगाड़ी! ई आन्ही कवन आन्ही ह? का ई प्रतीक बा कुछ के? विचार करे के चाहीं। मोथो के समझे के चाहीं कि ऊ अदम्य जीवनशक्ति वाला आम मेहनतकश के प्रतीक बा। मोथा एगो सांस्कृतिक प्रतीक भी हो सकेला, जवना के बुनियाद अतना गहिर बा कि अपसंस्कृति के आन्ही- तूफान झट डिगा नइखे सकत।\n” मोथा कs, का खाक बिगारी?\nआन्ही पीपर- बsर उखारी!”\nपाती, मार्च-जून, 2018 वाला गजल में, जवना के हम शुरू में चर्चा कइले बानी, मूँजि के जिकिर बा। मूंज के सरपत कहल जाला। हिंदी के प्रसिद्ध कहानीकार मार्कण्डेय के कहानी ‘गुलरा के बाबा’ में सरपत के बारे में खूब बात बा। मूँज बहुत उपयोगी चीज ह। मड़ई छावे में खूब कामे आवेला। एकरा के लोग पतलो भी कहेला। बेटी के बियाह में माड़ो छवाला। पतलो मूंज के पतई के ही नांव ह। ई बहुते धारदार होला। उघारे निघारे केहू जाए ओकरी राह से, गतरे गतर चिरा जाई। हाथ में चिरा लाग जाई। शशि जी लिखत बाड़न-\n” मूँजि कहल जाला केकरा के – तूं कइसे जनबs\nका कबो पतलो से तहरो देंहि चिराइल बा?”\nभोजपुरी गजल में मोथा आ मूंज के अवाई एह बात के सुखद सबूत बा कि भोजपुरी गजल अपना भाषा – भूगोल के प्रकृति आ संस्कृति से नया मन-मिजाज के साथे संवाद बना रहल बिया। एही में एगो लाइन बा –\n” हाड़ गला के आपन, रसगर ऊखि उगवलीं हम\nहमरे बखरा में पंछुच्छुर पुलुई आइल बा।”\nऊख के खेती बहुत कठिन होला। बाकी रस बहुत मीठ। शशि एह बात के बहुत सुंदर तरीका से कहत बाड़न कि बहुत मेहनत से उपजावल ऊख के सबसे मीठ भाग मेहनत करे वाला के भाग्य में नइखे। ओकरा भाग्य में ऊख के सबसे ऊपर के हिस्सा परेला, गेल्हा के करीब वाला। जहां आवत -आवत रस पंछुच्छुर हो जाला। मेहनतकश के बदहाली के ई अभिव्यक्ति बिलकुल नया बा। बात कहे के अंदाज नया बा।\nई अपना गजल में समाज में लइकी आ मेहरारू के हालतो के वर्णन कइले बाड़न। आज हालत अइसन हो गइल बा कि लइकी आ मेहरारून के जान आ इज्जत खतरा में बा। शशि अपना गजल में ‘संत शिरोमणि’ लोग के भी जिकिर करत बाड़न। संत आ महंथ लोग के कुकृत्य प गजल लिखल, जरूरी एगो मुद्दा प बात कइल बा।\n_ डॉ बलभद्र\nरामजियावन दास बावला के एगो गीत राह चलते इयाद आवेला आ मन ओह गीत के गुनगुनाए...


टटका खबर, सोमार, १३ फरवरी २०१२ | Anjoria's Weblog\nमई में होखे वाला निकाय चुनाव खातिर पच्चीस जनवरी के प्रकाशित मतदाता सूची का आधार पर मतदान करावल जाई. वार्डवार मतदाता सूची इकइस फरवरी ले बना लिहल जाई.\nसिवान के बड़हिया सीट से विधायक जदयू के श्यामबहादुर सिंह एगो केस का सिलसिला में अदालत में समर्पण कर दिहले जवना का बाद उनुका के जमानतो मिल गइल.\nछपरा के जेपी विश्वविद्यालय के सीनेट के बइठका में आजु अगिला साल खातिर दू सौ बयासी करोड़ रुपिया से बेसी के घाटा के बजट पास कर दिहल गइल.\nतिसरका दौर के चुनाव वाला इलाकन में प्रचार के काम आजु से बन्द हो गइल. एह इलाकन में पन्द्रह फरवरी के वोट डालल जाई. एह दौर में छत्रपति शाहू जी महाराज नगर, सुल्तानपुर, कौशाम्बी, इलाहाबाद, जौनपुर, चन्दौली, वाराणसी, संतरविदास नगर, मिर्जापुर आ सोनभद्र जिला के छप्पन सीट के चुनाव होई.\nरायबरेली के जिलाधिकारी अमृता सोनी के तबादल सीतापुर में आ सीतापुर के जिलाधिकारी अजय कुमार शुक्ला के तबादला रायबरेली में कर दिहल गइल बा. एकरा अलावे अमेठी के अपर जिलाधिकारी मुन्नीलाल पाण्डेय के लखनऊ में उप भूमि व्ववस्था का पद पर भेज दिहल गइल बा.\nछठवाँ दौर के चुनाव खातिर नाम वापसी का बाद तेरह जिला में पसरल अड़सठ सीट खातिर छह सौ से अधिका उम्मीदवार मैदान में रह गइल बाड़े.\nसतवाँ दौर के चुनाव खातिर परचा भरे के आजु आखिरी दिन रहुवे. एह दौर में दस जिला के साठ सीट पर मतदान करावल जाई.\nगाजीपुर आ बलिया में आजु दिन भर बदरी छपले रहल आ हलुका बरखो भइल जवना का बाद तापमान में अचके में गिरावट आ गइल बा. गाजीपुर से ओला पड़लो के खबर बा.\nनई दिल्ली में आजु उपरि बेरा इजरायली दूतावास का नियरा एगो कार में विस्फोट भइला से एगो इजरायली राजनयिक समेत चार लोग घवाहिल हो गइल. इजरायल के कहना बा कि हमला ओकरा दूतावास के निशाना बनावत कइल गइल रहुवे. भारत सरकार एह मामिला के तफतीश में हर संभव काम करे के भरोसा दिहले बिया आ जाँच के हर प्रगति का बारे में इजरायल के बतावल जात रही.\nसुप्रीम कोर्ट केन्द्र सरकार से पूछले बावे कि मुख्य न्यायाधीश रहल आ मौजूदा राष्ट्रीय मानवाधिकार आयोग प्रमुख के. जी. बालाकृष्णन का खिलाफ कथित रूप से आमदनी से बेसी के संपत्ति होखे के आरोप के जाँच करावल गइल बा कि ना. उनुका पर चालीस करोड़ रुपिया के संपत्ति बनावे के आरोप लगावल बा.\nगोवा विधानसभा चुनाव खातिर परचा दाखिल करे के आजु आखिरी दिन रहल. काल्हु एह परचन के जाँच कइल जाई आ सोलह फरवरी ले लोग नाम वापस ले सकी.\nसलमान खुर्शीद पर चुनाव आयोग का शिकायत का बाद कांग्रेस अब आदर्श आचार संहिता पर बहस करावे के माँग कइले बिया.\nभारत आ जार्जिया में अपना राजनयिकन पर भइल हमला खातिर इजरायल ईरान आ हिजबुल्लाह के दोषी ठहरवले बा.\nपाकिस्तान के सुप्रीम कोर्ट प्रधानमंत्री युसुफ रजा गिलानी पर अवमानना के आरोप लगा दिहलसि आ अगिला सुनवाई खातिर २२ फरवरी तय कइलसि. गिलानी अबहियो अपना के बेगुनाह बतावत बाड़न.\nसी. बी. आई. निदेशक ए पी सिंह कहलन कि विदेशी बैंकन में सबले बेसी धन भारत के लोगन के बा. एह बैंकन में भारतीयन के करीब पाँच खरब डालर धन जमा बा.\nमुम्बई शेयर बाजार के सूचकांक आजु २४ अंक बढ़के बंद भइल. रुपिया में डालर का मुकाबले तेइस पैसा के मजबूती आइल. सोना के दाम सत्तर रुपिया घटल.\nभारतीय क्रिकेट नियंत्रण बोर्ड आई सी सी के शीर्ष प्रबंधन के पुनर्गठन से जुड़ल लार्ड वुल्फ के सिफारिशन के खारिज कर दिहलसि. बाकिर ओह सिफारिशन के खुलासा नइखे कइल गइल.\nसौरव घोषाल शिकागो में भइल विंडी सिटी ओपन स्क्वाश टूर्नामेंट जीत लिहलन. फाइनल में उनुका आ पाकिस्तान के यासिर बट्ट का बीच खेल भइल रहुवे.\nतिकोनिया एकदिना क्रिकेट शृंखला में काल्हु मंगल का दिने भारत आ श्रीलंका का बीच मैच होखी. श्रीलंका आपन दुनु मुकाबला हार चुकल बा जबकि भारत तीन में से दु गो मैच जीतले बावे.


पहिला भिड़न्त में मोदी सरकार बीस पड़ल – टटका खबर\nलोकसभा में अजेय बहुमत ले के सरकार बनावे वाला राजग सरकार के राज्यसभा में बहुमत नइखे. एह से कहल जात रहे कि मोदी सरकार के फूंक फूशक के डेग बढ़ावे के पड़ी. बाकिर नौकरशाह रहल नृपेन्द्र मिश्र के प्रधानमंत्री के प्रधान सचिव बनावे खातिर भारतीय दूरसंचार विनियामक प्राधिकरण कानून में जरूरी संशोधन वाला विधेयक आजु राज्यसभा में आरामे से पारित हो गइल. लोकसभा एकरा के पहिलही पास क दिहले बिया. एह मुद्दा पर कांग्रेस आपन पूरा ताकत लगा दिहले रहुवे बाकिर ओकरा निराशा हाथे लागल.\nअब देखे के बा कि बिना जरूरी संख्याबल रहते लोकसभा में नेता विपक्ष पद खातिर कांग्रेस के रिरियइला के का असर पड़त बा. अपना बेर सत्ता मद में कांग्रेस कबो ना सोचलसि कि एक दिन उहो विपक्ष में एह हाल में आ सकेले.\nTags: कांग्रेस, ट्राई संशोधन, राज्यसभा, लोकसभा


बिहार विधान परिषद चुनाव के परिणाम – टटका खबर\nबिहार विधान परिषद चुनाव के परिणाम\nदस अप्रेल के भइल बिहार विधानपरिषद के चार सीट के मतगणना बुध का दिने शुरु भइल जवन बियफे के पूरा हो गइल. एह चार में तीन जगहा से राजग के उम्मीदवार जीतले जबकि एक जगहा निर्दलीय. सारण स्नातक सीट से पहिले के कांग्रेसी आ अबकी बेर राजग उम्मीदवार बन गइल महाचन्द्र प्रसाद सिंह, कोसी शिक्षक सीट से संजीव कुमार सिंह, आ गया स्नातक सीट से अवधेश नारायण सिंह जीत गइलें. गया शिक्षक सीट पर चालीस साल से लगातार जीतत आ रहल कांग्रेसी प्रो॰अरुण कुमार हार गइले आ निर्दलीय संजीव श्याम सिंह जीत गइलें. प्रो॰ अरुण के हार एहसे आश्चर्यजनक रहल कि उनुका के कांग्रेस आ राजग का साथे साथ राजदो के समर्थन रहुवे. एह तीनो के समर्थन का बावजूद ऊ आदमी हार गइल जे पिछला चालीस साल से लगातार जीतत आइल रहे. कहीं एहसे त ना कि ऊ अपना जीत के पक्का मान लिहले रहले ?


आपन धियवा नीमन रहीत त बीरान पारीत गारी : बतंगड़ 38 – Anjoria\nमई 26, 2017 आपन धियवा नीमन रहीत त बीरान पारीत गारी : बतंगड़ 38, बतंगड़\nएह घरी फैशन हो चलल बा डॉक्टरन के कवनो ना कवनो बहाने ठोकाई कइला के. गरीब के जोरू भर गाँव देवर. जेकरे मन करी आके चुहल क जाई. सड़क प हादसा हो गइल. लाद फाद के अस्पताल ले आवल गइल. अपराधी गोली मार के आराम से टहलत निकल गइल. घवाहिल के अस्पताल चहुँपावल गइल. बेचारा बच ना सकल. मार डॉक्टर के. बचवलसि काहे ना. आ अगर डॉक्टरन का तरफ से अइसनका हुल्लड़बाजन के ठोक दिआइल, त योगी जइसन सीएम कहीहें कि गलत बाति बा. परिजन का साथे मार पीट ना होखे के चाहीं. एको बेर ई ना कहीहें कि डॉक्टरन से मारपीट आ बेहूदगी मत करे लोग. काहे कि उनुका त वोट के फिकिर बा.\nबबुआ के जनम का खुशी में लाखों के खरचा हो जाई बाकि डॉक्टरन के हजार सौ के फीस बरदाश्त ना होखी. डॉक्टर के फीस कतना होखे क चाहीं एकर उपदेश देबे वाला कबो ना कहीहें कि वकील भा सीए के फीस कतना होखे के चाहीं. आफिस में घूस कतना लागे के चाहीं. सरकारी अस्पतालन में दवाई ना रही बाकि बाहर के दवाई मत लिखसु डॉक्टर. अगर डॉक्टर एक बेर योगी जइसन सन्तन के बात मान के नियमानुसार काम करे लागसु त रोजे आउटडोर में मथफोड़उवल के इन्तजाम हो जाई. अइसनो नायाब नमूना बा लोग जे डॉक्टर के निहोरा क के बाहर के दवाई लिखवा लीहें आ तुरते उहे परची ले के चलि जइहन अधिकारियन का लगे कि देखीं बाहर के महँग दवाई लिखले बावे डॉक्टर. कमीशन के कमाई का फेर में.\nडॉक्टरन के फजीहत के तुलना सेना का जवान आ पुलिस के सिपाही छोड़ केकरो से ना कइल जा सके. सेना पुलिस आ डॉक्टर ला ना त परब त्योहार होला ना कवनो ड्यूटी आवर के सीमा. लगातार खटावत रहीं जबले मन करे. हँ कबो कबो सेना आ पुलिस के जवान एह अतहत से अँउजिया के अपना अफसर के भूंज जरुर देले बाकिर कबो सुनले बानी कि कवनो डॉक्टर अपना अधिकारी के खून कइले होखे. जानत आ मानत बानी कि डॉक्टरन का जमात में बहुते कुछ सड़ल बा. आ एही चलते पूरा डॉक्टर समाजे के निशाना प ले लीहल गइल बा. बहुते सरकारी डॉक्टर अलगा से फीस लिहले बिना ना मानसु आ एह फेर में दूचार गो गारी सुनला से ओह लोग का सेहत प कवनो असर ना पड़े, पाकिट भारी होखत रहे के चाहीं. ओहनी के गरियावत धूसारत पब्लिको के आदत पड़ि गइल बा सगरी डॉक्टरन से वइसहीं पेश आवे के. एही से शुरुए में कहले बानी कि – आपन धियवा नीमन रहीत त बीरान पारीत गारी ?\nएगो छोट वाकया याद पड़ल बा. एगो इन्कमटैक्स कमिश्नर के भउजाई के आपरेशन होखे के रहल. कमरा खाली ना रहल आ मरीज के बेटा अपना कमिश्नर चाचा के रिफरेंस देत हड़कावे लागल कि रूम त देबहीं के पड़ी. त हम ओकरा के समुझवनी कि बबुआ कमिश्नर तोहर चाचा हउवन तू ना. आ ऊ हद से हद हमनी के आयकर का जाल में फँसा सकेले. बाद में थोड़ बहुत ले दे के कामो हो जाई बाकि अगर डॉक्टर आपन हाथ के सफाई देखा दिहलसि त सोचला बाड़ का हो सकेला. बाकिर ना, तू जानत बाड़ कि तोहर बाप चाचा वाला आदत अबहीं डॉक्टरन के नइखे लागल. ऊ अपना मरीज साथे कबो गलत ना कर सके.\nमानीं कि डॉक्टरो एही समाज के जीव ह. ओकरो सर सामान खरीदे होला, बचवन के पढ़ावे होला, बेटा बेटी के बिआह के खरचा ओकरो होला. बाजार से लीहले आफिस ले हर जगहा डॉक्टरन से अधिका दाम लिआला बाकिर डॉक्टर से उमेद कइल जाला कि ऊ बिना फीसे के इलाज क देव. हमरा इहाँ अइब त का का ले अइबऽ ? तहरा किहाँ जाएब त का का खियइबऽ ?


भोजपुरी में पढ़ें: जब रघुबंस बाबू कहले रहीं, अगर करपूरी जी जिंदा रहितीं तs 1989 में ऊंहे के बनती परधानमंतरी | Bhojpuri RJD leader Raghuvansh Prasad Karpoori Thakur Bihar Politics Prime Minister nodakm\nरघुबंस बाबू मंतरी रहीं, सांसद रहीं, विधायक रहीं लेकिन उनका जिनगी में कवनो देखावा ना रहे.\nखाटी समाजवादी धारा के करपूरी ठाकुर के रघुबंश बाबू खूब याद करत रहनी हा. उनके हिसाब से अगर ये कुरसी पर करपूरी बाबू बैठल रहतीं त निश्चित तौर पर देश के दशा आ दिशा कुछ अउरी रहित.\nरघुबंस बाबू के मोताबिक, करपूरी जी गुजरला के एक साल बाद 24 जनवरी 1989 के उनका जनमदिन पर एही मिलर मैदान में पोरगराम भइल रहे. एकरा में देवीलाल जी अउर चंनरसेखर जी भी आइल रहन. करपूरी जी 1987 से ही राजीव गांधी के सरकार के उखाड़े खातिर तानाबाना बिनत रहीं. देवीलाल जी अउर चनरसेखर जी पटना के एही सभा में संकलप ले ले रहन कि अब दिल्ली के सरकार के खूंटा उखड़ला के बादे दम लिहिल जाई.\nदेवीलाल जी कहले रहन कि करपूरी जी के सपना पूरा करे खातिर कवनो कोर कसर बाकी ना राखल जाई. 1989 के दिसम्बर में राजीव सरकार के बिदाई हो गइल. अगर ओह घरी करपूरी जी जिंदा रहितीं तs ऊंहे के परधानमंतरी बनतीं. रघुबंस बाबू ओह भाषण में कहले रहीं कि करपूरी जी के समाजवादी आंदोलन में एतना तेयाग कइले रहन कि परधानमंतरी के पद उनके मिललs रहितs. बाद में जब बीपी सिंह में झंझट भइल तs देवी जी कहले रहन कि कवनो खांटी समाजवादी के परधानमंतरी बनवले रहितीं तs ई दुरदाशा ना भइल रहितs.